
Kære støttemedlem/æresmedlem 

SUFOI har hermed fornøjelsen af at sende dig SUFOI Årsrapport 2019. Indholdet repræsenterer 
et lille udpluk af de mange artikler og notitser, som er blevet bragt i de 26 UFO-Mails, der er 
udsendt i det forgangne år. 

2018 blev året, hvor mange års ihærdig udforskning af mystiske himmelfænomener resulterede i bogen Ildkugler over 
Danmark - om sten der aldrig fløj skrevet af Ole Henningsen. 

Ole Henningsen har i sit arkiv mange beretninger om sten og andre ting, som finderne har 
troet var det fysiske bevis for, at materialet er dumpet ned fra himlen. Alle hændelser er 
blevet grundigt efterforsket, og mange af de tilhørende sten er blevet analyseret af 
eksperter i et forsøg på at afdække deres hemmeligheder. 

Hvad viser resultaterne så, og hvad er forklaringerne på de tilsyneladende mystiske 
hændelser? Svarene får man i Ildkugler over Danmark - om sten der aldrig fløj, som er på 
134 sider, i A4-format, med illustrationer i farve og s/h, stikordsregister og 
kildehenvisninger. 

Bogen har fået god presseomtale, og den 14. november 2018 besøgte TV2/Øst Ole 
Henningsen for at lave et indslag til aftenens udsendelse. 

"... Med sin bog viser Ole Henningsen vigtigheden af at tage folks oplevelser alvorligt, men 
også at grundig efterforskning og kritisk tænkning er helt afgørende for at finde årsagen til 
oplevelserne, så vi alle kan lære noget af dem ../'-astrofysiker Michael Linden-Vørnle, fra 
bogens forord. 


På foreningens vegne siger jeg dig tusind tak for din støtte i 2018 og håber, at du også i 2019 
finder vores arbejde værd at støtte. 

Kim Møller Hansen , formand for SUFOI 

Skinwalker Ranch: Verdens mest uhyggelige 
UFO-hotspot 

Der findes områder, hvor ufoobservationer er så hyppige, at der tales om et såkaldt hotspot. Et af disse 
hotspots er den berygtede Skinwalker Ranch i USA. Da en familie flyttede ind i 1994 for at opdrætte 
kvæg, blev det begyndelsen på et veritabelt mareridt, hvor de ikke kun blev terroriseret af poltergejster 
og andre overnaturlige monstre, men også havde en lang række ufooplevelser og blev udsat for 
kvægmishandlinger. Dette fik rigmanden Robert Bigelow til at sende et hold videnskabsmænd til ranchen 
for at finde ud af, hvad der egentlig foregik. Ifølge kilder resulterede disse undersøgelser i mindst to 
dødsfald! 

Af Henning Dethlefsen 



Forfalden bygning på Skinwalker Ranch. (Foto: skinwalkerranch.org) 


Hovedkilden til de skræmmende hændelser på Skinwalker Ranch er journalisten George Knapp, der 
sammen med Colm A. Kelleher i 2005 udgav bogen Hunt for the Skinwalker. Så sent som september 2018 
udsendte ufoentusiasten Jeremy Corbell en filmdokumentar af samme navn, som i vid udstrækning bygger 
på Knapps og Kellehers undersøgelser, og hvor de to også optræder som hovedfigurer. 

George Knapp (tv.) og Matt Adams ved Arrnual Peabody Awards i maj 2009. (Foto: Anders 
Krusberg/Peabody Awards) 


På nettet kan man også finde en lang række foredrag og interviews af Knapp, hvor han gengiver historierne. 
Knapp kalder i bogen og i foredragene manden i den uheldige familie for Tom Gormann, men lægger ikke 
skjul på, at der er tale om et falsk navn for at beskytte familiens identitet. En kort søgning på nettet afslører 
dog hurtigt mandens rigtige identitet som Terry Sherman. Hans kone hedder Gwen Sherman. Flere steder 
kaldes ranchen derfor heller ikke Skinwalker Ranch, men The Sherman Ranch. Foruden Terry og Gwen er 
der deres to teenagerbørn. Men hvorfor kaldes ranchen så de fleste steder Skinwalker Ranch? 


Et smukt sted med en dyster forhistorie 

Skinwalker Ranch ligger i et ret øde område i den nordøstlige del af staten Utah. Området er vældigt smukt 
med masser af ferskvand, græs, og spredt bevoksning. Området var for lang tid siden et vigtigt jagtområde 
for Navajo-indianerne, men senere blev de fordrevet af Ute-stammen. Mange navajoer blev i den anledning 
solgt som slaver til mexicanerne. 


San José 



United 
States of 
America 


Chica 


U«An9ete- pno ^| x 
T ijuana - ^- ^ i — 


Dallas 

Ciudad Juårez 

\ Houston 


Ute-stammen bor i dag i et reservat, der næsten fuldstændig 
omgiver Skinwalker Ranch, men ingen af stammens medlemmer 
har i dag lyst til at bevæge sig ind i området. Det er angiveligt ikke 
helt let at få dem til at forklare hvorfor, men historien går på, at 
navajoerne efter at være blevet fordrevet lagde en forbandelse 
over området. En farlig hamskifter, altså et menneske der kan 
forvandle sig til farlige dyr eller et monster, skulle herefter 
opholde sig i området for at fordrive uvedkommende. De lokale 
indianere kalder en sådan hamskifter for skinwalker og deraf 
navnet på ranchen. 

En skinwalker var tit en ond heks eller troldmand, som havde fået overnaturlige evner ved at begå en 
frygtelig forbrydelse, fx slå et familiemedlem ihjel. En skinwalker kunne finde på at angribe husdyr, banke 
på døre og mure, kigge ind ad vinduer og terrorisere mennesker ved pludselig at dukke op og forvandle sig 
til et dyr. Mange indianere i området tør ikke engang nævne ordet skinwalker af frygt for at pådrage sig 
dens opmærksomhed. 

Det lader ikke til, at Sherman-familien var bekendt med deres ranchs forhistorie, da de flyttede ind i 1994. 

Terry Sherman. (Foto: Astonishina Leaendsj 

Et monster byder velkommen 

Allerede den første dag på ranchen fik Sherman-familien en forsmag på, 
hvad der skulle komme. Terry Sherman var ekspert i kvægopdræt og 
havde medbragt en flok på 80 meget værdifulde dyr. Som noget af det 
første skulle kalvene placeres i en indhegning. Det var under dette 
arbejde, at familien lagde mærke til en enorm hund eller ulv, der 
langsomt nærmede sig. Da den kom helt tæt på, lagde Terry mærke til, 
at den nåede ham til brystet. Men da den opførte sig på en tam måde, 
anede familien ikke uråd og gjorde ikke forsøg på at skræmme den væk. Måske den tilhørte en nabo? Det 
havde regnet den dag, og den lugtede tydeligt af våd hund. De klappede den endda et par gange. 

Men da en af kalvene var så uforsigtig at stikke mulen uden for indhegningens tremmer, skete der noget. 
Den store ulv greb pludselig fat i kalvens mule og forsøgte at hale den gennem tremmerne. Den chokerede 
Terry greb et baseballbat og begyndte at slå løs på ulven. Uden at denne dog reagerede. Han bad så sønnen 
om at skynde sig at hente en svær revolver inde i huset. Sønnen hentede revolveren til Terry, som straks 
affyrede mindst tre skud imod ulven. Igen: Ingen reaktion! 

Herefter hentede Terry sin tunge riffel i bilen. Han var en erfaren jæger og vidste, hvordan et sådant våben 
skal bruges. Det første skud fik endelig uhyret til at slippe kalvens mule. Men ingen tegn på at ulven var 
såret eller bare forskrækket. Terry affyrede flere skud, hvor det sidste øjensynligt resulterede i, at et stykke 
kød fløj ud på den modsatte side af dyret. Og nu begyndte uhyret endelig ganske langsomt at gå tilbage den 
vej, det kom fra. 

Terry og hans søn besluttede at følge efter dyret, som jo nu måtte være alvorligt såret. Sporene var meget 
tydelige i den fugtige jord. De førte imidlertid ud i et åbent område og forsvandt her så pludseligt, som om 
ulven var forsvundet op i luften. Forbavsede vendte far og søn tilbage til ranchen. Familien diskuterede 
hændelsen, men kunne ikke rigtig finde ud af, hvad de skulle mene om den. De besluttede til sidst at lade 
den ligge og fortsætte med arbejdet. De havde meget andet at se til. Det var dog langtfra sidste gang, de 
skulle møde underlige og skræmmende væsner på deres nye ranch. 


Hovedbygningen på Skinwalker Ranch. (Foto: skin walkerranch.org) 

En hårbørste i fryseren 

Familien lagde mærke til flere underlige ting ved huset, da de flyttede ind. Der 
var fx pløkker med svære kæder ved hver af de to indgangsdøre, som om der 
havde stået store vagthunde. Hver dør i huset havde en slå eller en lås. Ikke blot indendørs, men også 
udendørs. Som om man ikke blot havde forsøgt at holde noget ude, men også inde. Og det samme gjaldt 
låger og skuffer inde i huset. 

Hurtigt begyndte der at ske underlige ting med genstandene, både inde i huset og udenfor. Salt og peber 
byttede fx pludselig plads i peber og saltbøssen. Ting som fx hårbørsten, håndklædet eller stegepanden, 
kunne pludselig forsvinde for efter en tid at dukke op på steder, hvor de bestemt ikke hørte hjemme, som 
fx i fryseren eller i vaskemaskinen. 

En dag kom Gwen Sherman hjem med en pose købmandsvarer, pakkede varerne ud på køkkenbordet, satte 
dem på plads og gik herefter ind i et andet værelse. Da hun kom tilbage, var alle varerne tilbage i posen! 
Altså klassisk poltergejst, hvor ting bevæger sig som med spøgelseshånd. 

Terry brugte på et tidspunkt et ganske svært stykke værktøj til at grave huller til pæle. Pludselig forsvandt 
det, for tre uger senere at dukke op hængende i et træ. Faktisk skete flere af disse ting efter, at der på en 
eller anden måde var blevet gravet i jorden, og familien kom nu i tanke om en underlig klausul i 
salgsaftalen, hvorefter der ikke måtte graves på ranchens område, uden at den foregående ejer først var 
blevet informeret. 

Flere uhyggelige væsner 

Gwen Sherman havde senere sin helt egen oplevelse med en ulv, som hun hævdede var så stor som en 
hest. Hun kom kørende hjem en aften og var ved at åbne lågen, da hun fik øje på den. Dens ryg var højere 
end bilens top. Og ulven var ikke alene, men ledsaget af en sort hund, der var en smule mindre og havde et 
hoved, der virkede underligt lille i forhold til kroppen. 

En dag Terry og Gwen kom kørende henimod huset, så de, at en af deres heste blev angrebet af et ukendt 
dyr. Det var ikke særligt højt, men meget muskuløst og med en busket hale og rødt, krøllet hår. Lidt som en 
hyæne. Da de nærmede sig, løb det sin vej og forsvandt tilsyneladende ind i en sten! Men hesten havde sår 
på benene, så dyret havde været virkeligt nok. 

I den mere harmløse ende så familien underlige fugle med meget skrappe farver, som om de egentlig hørte 
hjemme i troperne. Og på afstand observerede de store væsner, der mest af alt mindede om bigfoot. Når 
de opholdt sig udendørs, kunne der pludselig opstå en meget skarp moskusagtig duft. Gæs kunne komme 
flyvende i en nydelig v-formation, men så snart de var over Skinwalker Ranch, spredtes de pludselig for alle 
vinde. 

Historierne om hændelserne på ranchen begyndte efterhånden at nå ud til omverdenen. En dag dukkede 
en mand med vildtvoksende hår op. Han beder Terry om at få lov til at meditere i området. Terry forsøgte 
at tale ham fra det, men manden var stædig, og til sidst fik han lov. Terry kørte ham ud på marken og satte 
ham af. Manden gik lidt væk og begyndte at meditere. Pludselig så Terry på afstand, hvordan et stort 
væsen, der var næsten usynligt (Terry beskriver det som monsteret i filmen Predator), komme farende 
henimod manden og brøle ham op i ansigtet. Manden blev fuldstændig hysterisk, løb hen til Terry, greb fat i 
ham og forlangte at blive kørt væk. 

Nu begyndte der imidlertid at ske ting, som mere og mere rettede sig direkte imod familien. Der begyndte 
at dukke underlige lyde op. Nogle lyde syntes at komme fra undergrunden og mindede mest af alt om 
larmen fra en stor maskine eller fra et passerende tog. Andre lyde kom fra himlen og lød som stemmer. 
Terrys søn beskrev stemmerne som en blanding af russisk og indiansk, og der var tydeligt to forskellige 
stemmer. Han opfattede det, som om de talte grimt om ham og hans familie, og han råbte til sidst op mod 
stemmerne: "Vi kan altså godt høre jer!" Stemmerne reagerede ved at grine højlydt. Familiens hunde, som 
indtil da havde gøet op mod himlen, havde så fået nok og stak af. 

Nu begyndte der at dukke uhyggelige, mørke skikkelser op om natten. I starten blev de set uden for 
vinduerne. Men efter en tid kunne familien høre tunge fodtrin på steder i huset, hvor der faktisk ikke var 
nogen, og så begyndte skikkelserne også at dukke op indendørs. Og så blev de også set for fodenden af 
familiens senge. Til sidst, fortalte familien, kunne de ikke lukke øjnene, uden at se de mørke skikkelser som i 
drømme, og hele tiden følte de sig iagttaget. 

(Foto: PublicDomainPicturesjiet) 


Ufoernes indtog 

Ufoer blev set regelmæssigt på Skinwalker Ranch. 
Terry så på et tidspunkt et enormt fartøj, der var så 
tæt på jorden, at det nærmest klippede toppen af 
træerne. 

En nat, da han og sønnen kom kørende, så de nogle stillestående lys forude nærved horisonten. De troede, 
at det var en bil, og at der måske var nogen, som havde brug for hjælp. Men da de kom nærmere, begyndte 
lysene at bevæge sig og fortsatte lige op i luften. En temmelig fantastisk bil, må man sige. 

Klassiske flyvende tallerkener blev set flere gange, og på et tidspunkt så Terry noget, der mest af alt 
mindede om en F117 stealth-jager, der fløj rundt og sendte lys ned på jorden, som om den ledte efter 
noget. 

Markerne kunne pludselig om natten blive oplyst som et fodboldstadion. Nogle gange kom lyset oppefra, 
medens det på andre tidspunkter lod til at komme nedefra. Der blev set andre underlige lys på himlen, 
både om dagen og om natten. Nogle lignede små sole eller måner, men Terry fortalte, at når han så på dem 
gennem en kikkert, så det ud, som om der var en anden himmel på den anden side, og at der fløj noget ud 
og ind. Som om det i virkeligheden var en tunnel eller et hul. 

Men familien så også mange gange kuglerunde lys (såkaldte orbs) i forskellige farver - rød, gul og blå - på 
størrelse med tennisbolde, der om natten bevægede sig enkeltvis rundt, som om de undersøgte både 
dyrene og familien selv. De røde og grønne var relativt harmløse, fandt de ud af, men de blå, som også 
udsendte en knitrende lyd, kunne få dyrene til nærmest at gå i panik. 

Familiens tre hunde begyndte at udvise tegn på ren skræk. De nægtede at forlade deres hundehuse i flere 
dage i træk, heller ikke for at spise. Og på en enkelt nat forsvandt familiens seks katte. 

Terry begyndte at tro, at det måske var regeringen, som med en eller anden fantastisk teknik forsøgte at 
skræmme ham og hans familie væk fra ranchen. Flan begyndte derfor at ligge på lur efter fænomenet 
bevæbnet med sin riffel og havde faktisk nogen succes. 

En aften i maj 1996 oplevede Terry og Gwen, hvordan en af de blå kugler undersøgte en af hestene, som 
blev meget bange. Men kuglen opdagede tilsyneladende, at den blev betragtet og bevægede sig pludselig 
henimod ægteparret. Terry fortalte senere, at han aldrig havde været så bange. Kuglen forsvandt igen, men 
vendte senere tilbage. Denne gang pudsede Terry deres tre hunde på kuglen. De jagtede kuglen ind i noget 
buskads - og forsvandt. Næste morgen gik Terry ud for at lede efter hundene, men fandt kun tre fedtede 
klatter inde i buskadset. 

(Tegning: Bo Møller Hansen/SUFOI Picture Library) 


En rigmand kommer til undsætning 

De stadig mere uhyggelige oplevelser tærede selvsagt på familiens nerver. Gwen arbejdede i en bank, men 
havde stadigt sværere ved at passe sit arbejde, og børnenes karakterer i skolen blev dårligere og dårligere. 
Men det gik også mere direkte ud over familiens økonomi. 

Terry var ekspert i insemination og opdræt af kreaturer. Da familien ankom til Skinwalker Ranch medbragte 
de en besætning på 80 højkvalitetskreaturer. Ranchen skulle have været opfyldelsen af deres drøm om i ro 
og fred at opdrætte kvæg. Men sådan kom det ikke til at gå. 

På relativt kort tid mistede de 14 kreaturer. Nogle forsvandt simpelthen, medens andre efterlod sig spor i 
sneen, indtil de pludselig forsvandt, som om de var blevet løftet op i luften. Nogle gange blev dyrene fundet 
døde, men med tydelige spor af lemlæstelse. Spor der var identiske med de uhyggelige kvægmishandlinger, 
der siden 1960'erne er blevet rapporteret i forbindelse med ufoobservationer især i USA's Midtvesten. Det 
vil sige fjernelse af legemsdele, øjne osv. Nogle gange også kønsorganer og nogle gange med meget rene 
snit som med en laser. På grund af disse tab var det efterhånden ikke kun familiens nerver, som hang i 
laser, men også familiens økonomi. 

Heldigvis hørte rigmanden Robert Bigelow om hændelserne på ranchen gennem nogle artikler skrevet af 
George Knapp. Bigelow steg ombord i sin private jet og havde et møde med familien. Da han ankom, sov de 
alle i samme rum og var ikke i den bedste forfatning. Bigelow stillede i udsigt, at han ville købe ranchen, og 
Terry accepterede tilbuddet, hvilket jo ikke virker overraskende. Familien skulle i første omgang blive på 
ranchen som bestyrere, medens undersøgelsen blev sat i gang. I september 1996 købte Bigelow ranchen, 
angiveligt for 200.000 dollars. 

Bigelow er en mangemillionær, som i flere år har tjent sine penge som leverandør til den amerikanske 
rumorganisation NASA. Han har især specialiseret sig i konstruktionen af rumstationer. Hans vigtigste firma 
er Bigelow Aerospace. Det er meget svært at finde ud af, hvor rig han egentlig er, men ifølge rygterne er 
han MEGET velhavende, og han har længe været meget interesseret i ufoer og det overnaturlige. 

Bigelow startede og finansierede organisationen NIDS (National Institute for Discovery Science), som 
bestod af en række videnskabsfolk, der var villige til at undersøge det overnaturlige. NIDS-folkene blev nu 
sat til at undersøge hændelserne på Skinwalker Ranch på videnskabelig vis. 

Robert Bigelow ved en præsentation i Bigelow 
Aerospace. (Foto: Bigelow Aerospace) 

En frygtelig tilredt kalv 

NIDS-folkene gik straks i gang. De undersøgte 
området grundigt, for eksempel for planter, 
der muligvis kunne forårsage hallucinationer 
eller andre mulige årsager til familiens 
underlige oplevelser. Uden at de dog fandt 
noget. De interviewede alle 
familiemedlemmerne, deres naboer og 
forsøgte også at få stammefolkene i omegnen 
til at fortælle om deres opfattelse af 
hændelserne. 

De oprettede mindst én observationspost omgivet af en hundegård, idet hunde åbenbart var gode til at 
opfatte, når noget overnaturligt var ved at ske, længe før mennesker eller deres apparater. NIDS-folkene 
satte desuden en mængde fotoapparater og videokameraer op. De skulle dokumentere alt, hvad der 
foregik, og allerede fra første færd skete der underlige ting. 

Låsene på hundegårdene ville simpelthen ikke forblive låste. Igen og igen blev de låst op, uden at der 
tilsyneladende var nogen i nærheden. Senere begyndte låsene simpelthen at forsvinde. 

Terry havde på et tidspunkt fire meget værdifulde tyre i en indhegning med en stor metalanhænger. En dag 
han netop havde bemærket, at tabet af disse fire tyre ville være ødelæggende, kørte han forbi tyrenes 
indhegning og bemærkede, at de var væk. Han løb hen til indhegningen for at lede efter tyrene. Han fandt 
til sidst de fire kæmpetyre presset ind i anhængeren og som i hypnose. Da han råbte til Gwen, at han havde 
fundet dem, vågnede de og sparkede i følge Terry et hul i anhængerens side, inden det lykkedes dem at 
komme ud. Det hele virkede, som om nogen havde hørt hans bemærkning, og herefter havde besluttet at 
give ham en lærestreg. 

Efter denne oplevelse ringede Terry til NIDS-folkene, som netop denne dag var på et sjældent to dages 
ophold i Las Vegas. De fløj straks tilbage til ranchen for at undersøge tingene. De registrerede forhøjet 
magnetisme omkring selve folden og opdagede, at anhængeren havde spindelvæv i dørens hjørner, som 
udelukkede, at tyrene var kommet ind denne vej. Men hvordan var de så kommet ind i anhængeren? Bare 
at få et enkelt af de tonstunge dyr derind ville have været problematisk. 

Senere skete der noget, som blev dokumenteret på film og senere beskrives indgående af Kelleher, den ene 
af forfatterne til Hunt for the Skinwalker. Gwen og Terry Sherman var om morgenen den 10. marts 1997 
ude for at øremærke nogle kalve, der var blevet født for nyligt. De fandt den første kalv sammen med 
moderen og øremærkede kalven. Alt syntes at være i orden, måske lige bortset fra en underlig, stærk lugt. 
Herefter bevægede de sig ca. 300 meter længere væk for at mærke den næste kalv. De hverken så eller 
hørte noget usædvanligt. Men efter ca. 45 minutter begyndte hunden, som var sammen med dem, 
pludselig at knurre og rejse børster, samtidig med at den kiggede i retning af den første kalv. Så vendte den 
rundt og løb sin vej. Den blev ikke set siden. 

Parret skyndte sig tilbage og kunne i første omgang kun se kalvens mor, der opførte sig meget underligt. 
Den løb haltende frem og tilbage i en stor halvcirkel og var meget forpustet. Så fandt de kalven. Dens 
brystkasse var nærmest blevet tømt for kød, muskler og organer, og den lå på ryggen med alle fire ben 
spredt ud, som om nogen omhyggeligt havde placeret den sådan. Øret med det store gule mærke var 
blevet skåret af, men både øret og mærket manglede. Den ene lårbensknogle var tilsyneladende med stor 
kraft blevet revet ud af skelettet. Hvilket dyr kunne have gjort det? Og på mindre end 45 minutter uden at 
ægteparret blot 300 meter væk havde lagt mærke til noget? 

Ægteparret ringede igen til NIDS-folkene, som pudsigt nok endnu engang var på et sjældent to dages 
ophold i Las Vegas. I løbet af nogle timer ankom der fire mand inklusive en dyrlæge. De gik straks i gang 
med undersøgelsen, men kunne kun konkludere det indlysende, nemlig at det umiddelbart så ud, som om 
kalven var blevet overfaldet af et stort rovdyr, men at snitsårene talte imod denne hypotese. 

En ekspert i dyrespor blev også indkaldt til at undersøge området, uden at der kom noget ud af det. Der 
blev indsamlet prøver af hud, kød og kogler, som blev sendt til yderligere undersøgelser forskellige steder. 
Her fandt man ud af, at der var blevet brugt to forskellige instrumenter: Et større til at hugge med som en 
machete, og et mindre til at skære med som en skalpel eller en meget skarp kniv. Da der ikke blev fundet 
én dråbe blod på stedet, konkluderede NIDS folkene, at kalven måtte være blevet maltrakteret et andet 
sted. Men af hvem eller hvad? Sagen forblev igen uopklaret. 

Videnskaben får røven på komedie 

En aften lige efter historien med kalven kunne man pludselig høre kreaturerne begynde at brøle ude på 
marken. Terry greb sin riffel og kørte derud. Nu ville han ikke miste flere dyr. To af folkene fra NIDS sprang i 
deres egen bil og fulgte efter. De havde et videokamera og filmede noget af det, der nu skete. 

Da Terry nåede frem, sprang han ud af bilen og fik øje på et stort dyr med pels stående under et træ. Oppe i 
træet sad et andet dyr, men Terry kunne kun se øjnene, der var gule og så store som fodbolde. Han skød 
efter og ramte det store dyr under træet. Det forsvandt straks som ved et trylleslag. Herefter skød Terry 
efter øjnene oppe i træet. Også denne gang ramte han, og væsnet faldt til jorden. Men da Terry gik hen til 
træet, finder han ikke noget lig eller blod, men blot et underligt spor. Sneen lå stadig i klatter forskellige 
steder, og i en af disse klatter var der et spor med kløer som efter en dinosaur, en raptor. NIDS folkene 
ankom og filmede sporet. De fulgte i sporets retning, men fandt hverken flere spor eller dyret med de store 
øjne. Så heller ikke denne gang noget endeligt bevis. 

Og sådan fortsætter det. Videnskabsfolkene begyndte for eksempel at se de samme underlige lys og 
lyskugler, som Terry og hans familie så, men hver gang er de lige uden for kameraernes rækkevidde. Eller 
kameraerne er lige netop løbet tør for strøm eller på mystisk vis blevet ødelagt. Eller NIDS-folkenes køretøj 
med udstyret ville pludselig ikke starte. De underlige ting skete sjældent præcist det samme sted eller på 
helt samme måde. Og hvis man rettede kameraerne på et bestemt sted, kunne man være sikker på, at lige 
netop her skete der i al fald ikke noget. Det var som om, nogen legede med videnskabsfolkene. 

Sherman-familien flyttede senere fra deres ranch. NIDS-folkene fortsatte deres undersøgelser, men 
herefter og især efter år 2000 faldt antallet af mystiske observationer pludselig dramatisk. Bigelow 
besluttede da at stoppe undersøgelserne, og i 2004 opløste han NIDS. Der kom absolut intet videnskabeligt 
ud af de 8 års undersøgelser. NIDS havde ingen konklusioner, som blev understøttet af data. Der var 
således ikke stof til en videnskabelig artikel, og hvem ville i så fald have udgivet den? Mange af de ting, de 
oplevede, vidste de ikke engang, hvordan de skulle beskrive. Det hele var bare for underligt. 

Skinwalkeren lever videre 

Da Bigelow i 1996 købte Skinwalker Ranch, lukkede han den straks af for omverdenen. Årsagen var, at han 
ikke ville have sine undersøgelser forstyrret af alle mulige ufonørder, drukkenbolte og andre tosser, som 
Knapp udtrykker det i et af sine foredrag. Knapp fik dog som journalist lov til at besøge ranchen i 2000, hvor 
han lavede en række interviews og også fik lov til at filme og tage fotos. Meningen var, at der skulle komme 
en bog ud af det. Men fordi der nu kom flere og flere, der forsøgte at trænge ind på ranchen, fik Bigelow 
ham til at udskyde projektet. Han måtte gerne lave artikler, men uden billeder. 

I 2003 er de mystiske aktiviteter på ranchen imidlertid stort set forsvundet, og man vurderer nu, at man lige 
så godt kan vove springet, og Bigelow giver grønt lys for bogen. I 2005 udkommer så Knapps og Kellehers 
bog Hunt for the Skinwalker, som rigtig sætter gang i interessen. 

På nettet kan man i dag finde utallige artikler, diskussioner og interviews, der handler om de mystiske 
hændelser på Skinwalker Ranch. Knapp kan også opleves på nettet, hvor han holder foredrag om emnet og 
især gør meget ud af at fortælle historierne. I 2014 udkom der endda spillefilmen Skinwalkers, der løseligt 
bygger på de uhyggelige historier. 

I 2017 og fremefter får historierne om Skinwalker så et interessant efterspil med den såkaldte Pentagon¬ 
sag. Kort fortalt går sagen ud på, at det er lykkedes en senator at få afsat 22 millioner dollars fra 
forsvarsbudgettet til noget, der kunne ligne en undersøgelse af ufoer. Pengene er i virkeligheden gået til 
Robert Bigelow, som har brugt dem på yderligere undersøgelser på Skinwaker Ranch fra 2008 til 2012. 

I 2016 solgte Bigelow ranchen for 4,5 millioner dollars til det private firma Adamantium Real Estate, som i 
2018 fik navnet Skinwalker Ranch registreret som et varemærke. Ifølge ansøgningen skulle formålet være 
underholdning. 

Virkelig ingen konklusion? 

Det er nok ikke helt rigtigt, når fx Knapp hævder, at NIDS ikke havde nogen konklusion. I al fald lægger han 
ikke skjul på, hvad han selv mener om al mystikken, og at flere af NIDS-folkene var af samme mening. 

Denne konklusion kan især belyses ved en enkelt hændelse. 

En nat i august 1996 var en af NIDS-folkene sammen med Terry på overvågning ude på farmens højdedrag, 
da de pludselig fik øje på et gulligt lys i det fjerne. Da de vendte deres natkikkerter imod fænomenet, kunne 
de i det infrarøde lys se, hvordan lyset pludselig blev til et tredimensionelt hul eller en tunnel, der svævede 
nogle fod overjorden. Efter en tid begyndte hullet at blive større, og nu kunne de se, hvordan et 
menneskelignende væsen uden hoved langsomt pressede sig gennem hullet. Da det var kommet igennem, 
gik det ud i mørket og forsvandt. Hullet lukkede sig efter det, og lyset forsvandt også. En af forskerne 
beskrev det senere som et typisk sort hul eller en interdimensional portal. En dør til en anden verden, som 
væsnerne på den anden side kan bruge som indgang til vores verden. 

Ifølge Knapp er ufoerne i virkeligheden det "skinnende nips, som skal lokke os ind i den mørke skov, hvor 
dunkle væsner lurer". Men hvad er deres motiv? Knapp udtrykker flere steder troen på, at i det mindste 
nogle af disse "væsner" lever af den frygt, de fremkalder hos mennesker. Det, der overgik Terry og Gwen 
Sherman på deres ranch, lignede mest af alt en slags psykologisk krigsførelse og passer fint med den teori. 

Men ideen om ufoerne som værende udtryk for væsner, der rejser til os fra en anden dimension, er 
bestemt ikke ny, og det er heller næppe tilfældigt, at netop denne teori kommer fra NIDS. Den stammer i 
sin nuværende form fra den franske computerspecialist og ufolog Jacques Vallée. I 1960'erne troede Vallée 
stadig på, at ufoerne var rumskibe fra andre planeter. Men efterhånden begyndte han at opfatte denne 

forklaring som alt for snæver. I stedet begyndte han at interessere sig for religiøse bevægelser, gammel 
overtro, spøgelser, dæmoner, engle osv. 

11969 udgav Jacques Vallée sin berømte bog Passport to Magonia - From Folklore to Flying Saucers, hvori 
han hævdede, at det var langt mere sandsynligt, at ufoerne var væsner fra en anden dimension, og at de 
altid havde besøgt menneskeheden. Menneskene havde blot ikke været i stand til at opfatte dem i deres 
sande form, men kunne kun beskrive dem som væsner fra religion eller overtro. 

Det interessante ved denne Jacques Vallée, faderen til teorien om de interdimensionale væsner, er nu, at 
han i dag ikke kun er medlem af det videnskabelige ekspertpanel, som arbejder under Bigelow Aerospace, 
men også af Bigelow blev ansat som videnskabelig rådgiver for NIDS. At NIDS-folkene nåede frem til en 
konklusion om væsner fra andre dimensioner, er således i virkeligheden ikke så sært. 



Jacques Vallée har igennem årene skrevet mange væsentlige bøger og artikler om ufomyten og har sammen 
med blandt andre J. Allen Flynek været toneangivende, men hans seneste bog med titlen "Wonders in the 
Sky: Unexplained Aerial Objects from Antiquity to Modern Times" og ikke mindst hans engagement i bl.a. 
NIDS og Bigelows projekter slider gevaldigt på renommeet. (Foto: disc!ose, tv) 

En god historie 

Især når man har lyttet til et af George Knapps foredrag, sidder man uvægerligt tilbage med fornemmelsen 
af, at man netop har hørt en god spøgelseshistorie. Knapp er god til at blande uhygge med humor og 
tilsætte detaljer de helt rigtige steder, så man næsten fornemmer at være i Terrys eller Gwens sko under 
deres uhyggelige oplevelser. Mange steder på nettet bliver der da heller ikke sparet på de uhyggelige 
baggrundslyde under fortællingen. Knapp virker også ved første øjekast meget troværdig. 

Man bør dog gøre sig den tjeneste ikke kun at lytte til et enkelt foredrag af Knapp, men til flere. Og også 
sammenligne med udtalelser af Kelleher. Så begynder der nemlig at dukke ting op, der ikke helt rimer. 

I et foredrag af Knapp lagt ud på YouTube den 17. juni 2008 fortæller han i historien om den store ulv, at 
det var kalven, der stak mulen ud mellem tremmerne. Kelleher hævder derimod i et interview andetsteds, 
at det var den store ulv, der stak snuden ind mellem tremmerne og bed kalven i mulen. Og det er bestemt 
ikke det eneste sted, man kan finde ting, der ikke helt stemmer. 

Det fortælles et sted, at Terry slog den store ulv over ryggen med et økseskaft, medens det et andet sted 
fortælles, at det var med et baseballbat. Et tredje sted tales der om, at det var Terry og hans far, der slog 
dyret med stokke. 

Nogle steder skyder han først ulven med en kaliber .357 revolver, medens det et andet sted er med en 
kaliber .44. 

Et par steder hævdes det, at Terry gik ud for at lede efter ulven med sin søn. Et andet sted er det med sin 
egen far. 

At fx Knapp ikke tager det så nøje med sandheden bliver især tydeligt i historien, hvor Gwen Sherman er 
ude at køre og møder den store ulv. I foredraget fra 2008 fortæller Knapp, at ulven, hun her mødte, var den 
samme, som bed kalven i mulen - og som vi husker, nåede den Terry til brystet. Den var her ledsaget af en 
sort hund med et underligt lille hoved. I et foredrag lagt ud på YouTube i september 2018, altså ti år senere, 
er ulven, Gwen møder, vokset til hestestørrelse. Og nu er den ikke ledsaget af én sort hund med et lille 
hoved, men derimod af TO hunde med for STORE hoveder! 

Det er her et stort problem, at formidlerne ikke altid overholder kronologien. Et kritikpunkt, der også bliver 
rettet mod Knapps og Kellehers bog. Når der berettes om hundredvis af historier, der indeholder lignende 
elementer, bliver det umuligt at vide, om der konkret er tale om to forskellige historier eller blot om den 
samme historie, hvor den ene (eller måske endda begge to) er overdrevet eller på andre måder forvansket. 
Vi skal huske på, at Knapp ikke selv har oplevet noget mystisk på ranchen - det pointerer han selv - men 
kun fortæller, hvad Terry har fortalt Knapp eller andre, som så har fortalt det videre til Knapp. 

For eksempel fortæller Knapp også om stemmerne fra himlen i foredraget fra 2018. Fortællingen lyder her 
rigtig meget som fortællingen i foredraget fra 2008. Men nu blot med den ekstra oplysning, at det i 
virkeligheden var en drøm, som både Terry og Gwen havde den samme nat. Var den første historie nu også 
blot en drøm, eller var det fortællingen om en helt anden begivenhed? 

Formidlernes fremgangsmåde vidner desværre om, at den gode historie her har forrang for sandheden og 
viser også, hvordan fantasien en gang imellem løber af med dem. 

Et andet godt eksempel på dette er historien om dødsfaldene på ranchen, som dog ikke fortælles af Knapp. 
Ifølge rygterne skulle to af Bigelows sikkerhedsvagter være blevet dræbt under udførelsen af deres arbejde 
sammen med NIDS-folkene. Politikeren og skuespilleren Jesse Ventura (herhjemme nok bedst kendt for sin 
rolle i actionfilmen Predator) stod fra 2009-2012 for dokumentarserien Conspiracy Theory, hvor han i et 
afsnit besluttede sig for at undersøge påstanden. Han fandt ud af, at Bigelow rigtignok i en artikel i New 
York Times i juni 2010 under en snak om ufoer, havde sagt "Nogle er blevet dræbt, nogle er blevet såret". 
Det lykkedes faktisk Jesse Ventura i afsnittet at passe den ellers så mediesky Bigelow op og spørge ham om, 
hvad han egentlig mente med udtalelsen. Det kommer så frem, at han slet ikke hentydede til Skinwalker 
Ranch, men til en meget ældre historie fra Sydamerika, nemlig Colares 1977, hvor der netop angiveligt var 
mindst to dødsfald. Ja, nogle gange skal der ikke så meget til. 

(Foto: The UFO Chronides) 


Hvad sker der i virkeligheden på Skinwalker Ranch? 

I 2011 skrev James Carrion en særdeles interessant artikel med titlen "Hvad sker der i virkeligheden på 
Skinwalker Ranch" . James Carrion var direktør for MUFON fra 2006 til 2010. MUFON er verdens største 
ufoorganisation med udspring i USA. 


I artiklen giver James Carrion en del af forklaringen på, hvorfor han til sidst valgte at trække sig som 
direktør, og her spillede Skinwalker Ranch en ikke helt ubetydelig rolle. 


I artiklen fortæller James Carrion om, hvordan han på et tidspunkt var rejst til Utah for at finde nyt 
materiale til en genudgivelse af bogen The Utah UFO Display skrevet af dr. Frank Salisbury. Da Skinwalker 
Ranch ligger i området, ville et besøg her være naturligt. Salisbury anmodede Bigelow om at måtte besøge 
ranchen, men fik afslag. Det samme fik Carrion, og de måtte derfor nøjes med at interviewe folk, der boede 
i nærheden. De fik her hjælp af Brad Newton (pseudonym), som havde lavet research i området i mange år, 
og hvad Carrion her erfarede, opfattede han som meget bekymrende. 


Brad Newton arbejdede på et tidspunkt sammen med NIDS på ranchen. En af NIDS-folkene fortalte ham en 
dag, at der efter en observation var blevet fundet nogle metalstænger, som bestod af Element 115, et stof 
der ikke stammer her fra Jorden, og i øvrigt fortalte videnskabsmanden, at han havde arbejdet i Area 51, 
regeringens hemmelige testområde, hvor man havde samlet 150 kg af dette materiale, og nu forsøgte at 
finde ud af en måde at bruge det på. Dette, understreger Carrion, er i virkeligheden den velkendte Bob 
Lazar-historie, som i bund og grund viste sig at være humbug. Carrion fik senere fra en anden af de tidlige 
NIDS-folk fortalt, at der VAR blevet fundet stænger, men at det havde været almindelige kulstofstænger til 
lamper. Men hvorfor så hele denne fuphistorie fra NIDS-manden om Element 115? 


SUFOI Årsrapport 2019 











































15 


Gennem Newton fik Carrion desuden kontakt til broren til den ejer af ranchen, som havde solgt den til 
Sherman-familien. Broren stod fuldstændig fast på, at der bestemt ikke havde været ufoer eller var 
foregået noget som helst mystisk på ranchen, før Sherman-familien flyttede ind. Derimod havde han haft 
en anden underlig oplevelse. Nemlig at han en dag fik et telefonopkald fra selveste Bigelow, der forsøgte at 
overtale ham til at indrømme, at der faktisk også før Sherman-familien var sket mystiske ting på ranchen. 

Disse informationer fik selvsagt Carrion til at tvivle på ærligheden bag de såkaldte videnskabelige 
undersøgelser på Skinwalker Ranch. 

Det, der imidlertid for alvor gjorde ham skeptisk, var Bigelows åbenlyse forsøg på at styre MUFON. 
Ufoorganisation havde et stykke tid haft økonomiske problemer. Men i 2009 indgik MUFON et samarbejde 
med BAASS (Bigelow Aerospace Advanced Space Studies), som i realiteten er Bigelow Aerospaces 
ufoafdeling. Aftalen betød, at MUFON fik tilført midler i rater, mod at organisationen afleverede de 
rapporter om ufoobservationer og bortførelseshistorier, som folk sendte til dem, til Bigelow. Dette var en 
problematisk handel, da observatørerne faktisk var blevet lovet diskretion i forbindelse med rapporterne. 
Carrion påpeger her, at man jo ikke kan vide, hvor disse rapporter ender, eller hvad de bliver brugt til. Og 
desuden ville denne handel give Bigelow midlerne til at afpresse og dermed styre MUFON gennem 
pengebidragene. 

MUFON's bestyrelse valgte imidlertid at overhøre Carrions bekymringer, og i 2010 valgte han derfor at 
træde tilbage. Hensynet til økonomien havde tilsyneladende højere prioritet end uafhængigheden og 
løfterne til almindelige mennesker med deres observationer. 



James Carrion har tidligere været leder af MUFON, men er i dag en af 
ufoorganisationens kritikere. (Foto: The UFO Chronicles ) 


Når hemmelighedskræmmeri erstatter videnskab 

Den nye film fra 2018 Fluntfor the Skinwalker illustrerer ganske godt, hvad 
problemet er med historierne omkring Skinwalker Ranch. Filmen bliver på 
nettet betegnet som uden egentlig substans. Den ene historie efter den 
anden, men uden virkelige oplysninger, som kunne understøtte dem. Lidt 
ligesom bogen af samme navn. Det allermeste kunne allerede i forvejen 
findes på nettet, og dette virker desto mere absurd, når det samtidig 
oplyses, at ranchen har været "videnskabeligt" undersøgt i hele to årtier, 
uden at der grundlæggende er kommet noget som helst ud af det. 


Som et eksempel kan tages resterne af den mishandlede kalv. Selve mishandlingen blev angiveligt ikke set 
af nogen, men beskrivelserne af de brugte redskaber (noget der ligner en machete og en skarp kniv) mere 
end antyder, at det var menneskeværk. Det samme gælder kalvens placering med benene ud til siderne. 
Det manglende blod kan forklares med, at lemlæstelsen foregik et andet sted. Og hvorfor skete dette og 
andre ting pudsigt nok præcist, når NIDS-folkene ikke var til stede? 

George Knapp er uden tvivl en af hovedpersonerne i filmen, med rigmanden Bigelow i baggrunden. Det 
mere end antydes, at de begge ved mere. At de altså sidder inde med oplysninger, som de af uransagelige 
grunde ikke vil rykke ud med til offentligheden. De er dog tilsyneladende ikke mere hemmelighedsfulde, 
end at de gerne vil samarbejde om at producere både en bog, artikler og en film. Og Knapp holder gerne 
foredrag. Når bare det er en forudsætning, at de ikke behøver fortælle det hele. Som Jason Colavito 
fremhæver i sin anmeldelse af filmen på sin blog, så er det et fundamentalt problem, når en journalist har 
fælles interesser med ham eller hende, han skriver om, og herefter hemmeligholder vigtige oplysninger for 

sine læsere og lyttere. Dette bliver desto mere absurd, når man erindrer sig ufoentusiasters evindelige 
klager over diverse regeringers mørklægning af ufoerne mv. 

At forsøge at opklare samtlige historier fra Skinwalker Ranch vil selvsagt være halsløs gerning. Der er i 
hundredvis. Men det enorme antal gør altså bare manglen på konkrete beviser mere suspekt. Hvis vi har 
lært noget af de store ufosager, som fx Rendelsham eller lysene fra Phoenix, så er det faren ved blot at 
hælde samtlige spor og observationer i den samme gryde og postulere, at de er udtryk for samme 
fænomen. Det er nødvendigt at skille tingene ad. 

Det siges udtrykkeligt i filmen, at jo mere NIDS-folkene undersøgte tingene videnskabeligt, jo færre blev 
beviserne. De konkluderede derfor, at de havde at gøre med et fænomen, der bevidst undgik enhver form 
for undersøgelse. Men kunne man ikke bedre konkludere, at jo bedre man undersøgte tingene, jo tættere 
kom man på sandheden, nemlig at det i virkeligheden ikke var andet end historier og misforståelser, eller 
måske endda bevidst fup fra nogle, der havde en interesse i at tjene penge på fx salg af farmen? Dette er 
nemlig videnskabens fornemste opgave: At skille menneskabte historier fra den objektive virkelighed. 
Videnskaben fik i virkeligheden ikke "røven på komedie". Den løste sin opgave, men da den ikke leverede 
det ønskede resultat, blev metoden simpelthen opgivet af NIDS-folkene, og historiefortællerne med Knapp 
spidsen tog over. Når man lever af mystik, har man selvfølgelig ingen interesse i opklaring. 

Den samme fremgangsmåde kan man se brugt i den nye såkaldte Pentagon-sag, hvor forsvarsministeriet 
brugte 22 millioner på ufoundersøgelser, som hovedsageligt gik til Bigelow. Dette blev slået stort op i 
pressen - og det til trods for, at der også her kom bemærkelsesværdigt lidt ud af det. Lige nu forsøger det 
nyskabte firma med forkortelsen TTSA (To The Stars Academy) med tydelige forbindelser til Bigelow og 
hans folk at tjene penge på sagen. 

George Knapp siger i sine foredrag, at han har på fornemmelsen, at væsnerne på Skinwalker Ranch havde 
til formål at sprede skræk og rædsel. At de på en eller anden måde hentede næring i menneskers angst og 
levede af den. Heri har han sandsynligvis ret. Meget tyder dog på, at disse "væsner" ikke kommer fra en 
anden dimension, men skal findes meget tættere på. 

Kilder: 

www.ovni.ch/guest/bourdais6.htm 

https://allthatsinteresting.com/skinwalker-ranch 

https://thoughtcatalog.com/emily-madriga/2018/04/creepv-facts-about-utahs-skinwalker-ranch-2/ 

www.gaia.com/article/is-skinwalker-ranch-home-to-an-unearthly-dire-wolf 

www.voutube.com/watch?v=RJIOCNYtERY 

www.voutube.com/watch?v=sg8iK20GVLE 

www.youtube.com/watch7vH-zi-YYaFkk 

www.youtube.com/watch?v=DS5spXIVxwU 

www.youtube.com/watch?v=RHeTQp5q4sc 

www.youtube.com/watch7vHa5wiVFL8N8 

www.voutube.com/watch?v=V2Wiva01ct0 

www.voutube.com/watch?v=PcPsChiUvhQ&list=PLP91MoJPpYK38YC3IXTtfz5RBbEdg3d K 

www.theufochronicles.com/2018/10/what-is-reallv-happening-at-skinwalker-ranch.html 

www.voutube.com/watch?v=vYMilLHtOmw 

www.iasoncolavito.com/blog/review-of-hunt-for-the-skinwalker-a-new-documentarv-about-skinwalker- 

ranch 

www.voutube.com/watch?v=UhmiwS98IB0 

www.openminds.tv/ieremv-corbell-upcoming-documentarv-on-the-skinwalker-ranch-mav-15-2018/41795 

Dengang en god bøf var guf for aliens 

"Jeg lå og sov, men blev vækket af en mærkelig lyd ... det lød uhyggeligt. Kort efter kunne jeg høre en af 
mine kalve brøle nede fra marken. Jeg stod op og kiggede ud gennem et vindue, der vender mod nord. 
Der kunne jeg hen over min staldbygning se et meget kraftigt hvidt koncentreret lys ..." 

Af Kim Møller Hansen 

Historien om en død hest 

Den 9. september 1967 fandt beboerne på en gård i San Luis Valley nær Alamosa i det sydlige Colorado 
deres tre år gamle hest død på marken. Hesten var mishandlet eller skamferet (mutilated) med "kirurgisk 
præcision". Dyret var drænet for blod, og der lugtede "kemisk" omkring det. I nærheden fandt man 
mystiske aftryk i jorden, og naboer kunne fortælle, at de havde set ufoer i tiden op til fundet af den døde 
hest. 

Den døde hest blev for alvor en god historie takket være et nyhedstelegram fra Associated Press den 5. 
oktober 1967. Efterhånden, som historien vandrede fra avis til avis og fra mund til mund, blev den stadig 
mere dramatisk. Flere eksotiske dødsårsager og "gerningsmænd" blev drøftet: Var hesten, som fejlagtigt 
blev kaldt Snippy, men i virkeligheden hed Lady, dræbt af en satankult eller aliens eller måske offer for et 
superhemmeligt, biologisk forsøg styret af regeringen i Washington, D.C. 

Videnskabeligt uddannet personale fra både University of Colorado og University of Nevada kunne i februar 
1968 konstatere, at det ikke var usædvanligt, at et kadaver i denne tilstand var drænet for blod, ligesom det 
var overvejende sandsynligt, at små dyr og ådselædere havde fortæret hestens bløddele. Endelig kunne 
dyrlægen dr. Wallace Leary afsløre, at Snippy alias Lady var blevet dræbt af to skud fra en kaliber 22! Disse 
facts kunne dog ikke forstyrre konspirationstilhængerne og folk med hang til at fortælle en god historie. I 
de følgende 10-12 år skulle Midtvesten opleve adskillige "bølger" med døde, mishandlede husdyr, 
fortrinsvis kvæg. 

Mishandlinger på samlebånd 

I de landbrugsområder, hvor kvægmishandlinger fik massiv mediedækning, voksede antallet af beretninger 
også voldsomt. Op gennem 1970'erne blev der gennemført flere officielle undersøgelser for at fastslå, om 
der alligevel skulle være noget unaturligt i de mange dødsfald blandt Midtvestens kvæg. 

11974 undersøgte sociologen James R. Stewart fra University of South Dakota rapporter om 
kvægmishandlinger i Nebraska og South Dakota og konkluderede, at fænomenet skulle ses i sammenhæng 
med et udbredt selvbedrag udløst af den store medieomtale. Det er naturligt, at de bløde dele (øjne, mule 
og kønsorganer) på fx en død ko hurtigt fortæres af en lang række dyr, som med næb eller skarpe tænder 
vil foretage indgreb, der kan se "kirurgiske" ud. 

Det var naturligvis ikke nyt for landmændene, at der kunne være dødsfald blandt kvæg, og de plejede ikke 
at undersøge dem nøjere, men pga. medieomtalen begyndte mange at underkaste kadaverne en nøjere 
undersøgelse for at finde mulige tegn på "kirurgiske snit". 

11975 undersøgte The Colorado Bureau of Investigation (CIB) 203 kvægmishandlingssager, som var 
indrapporteret til bureauet i Colorado i perioden april-december. I CIB's rapport står der bl.a.: 

"Under vores undersøgelse af kvægmishandlingsproblemet i Colorado analyserede laboratoriet omkring 40 
prøver af det døde kvægs skind, og kun to af disse var blevet udsat for et skarpt redskab. I løbet af seks 

måneder brugte vores agenter 1.557 mandetimer på denne undersøgelse, som også omfattede 
undercover-aktiviteter. Vi var ikke på noget tidspunkt i stand til at identificere en eller flere personer, som 
kunne være ansvarlige for disse såkaldte kvægmishandlinger. Det indsamlede videnskabelige materiale 
viser, at kvæget døde af naturlige årsager og er blevet angrebet af rovdyr." 

Spekulationerne om, hvorvidt de mishandlede dyr kunne være ofre for et eller andet satanisk ritual, opstod 
bl.a., fordi der rundt omkring i landskabet var stablet sten og små klippestykker oven på hinanden, hvilket 
blev tolket som en slags altre. Antropologen Nancy Owen fra University of Arkansas undersøgte dette 
aspekt af fænomenet i et særlig udsat område: Benton County i Colorados nordvestlige hjørne. Owen 
kunne snart fastslå, at det faktisk er svært at finde et stenfyldt landområde i USA, hvor der ikke findes små 
varder bestående af sten. Det er ganske almindeligt og ikke særlig mystisk, at campister og vandrende som 
tidsfordriv eller for at vise vej kan finde på at stable sten. 

Owen skriver i sin rapport fra januar 1980, at det lokale politi havde noteret sig en udbredt bekymring ifm. 
"mishandlingerne". Ikke fordi folk var bange for kvægdræbende aliens eller satandyrkere, men fordi man 
frygtede, at et uskyldigt menneske ville blive skudt afen nervøs farmer. Flere farmere var nemlig begyndt 
at patruljere på deres ejendomme om natten for at beskytte husdyrene, og politiet fortalte Owen, at "den 
virkelige trussel ikke kom fra de 'mystiske mishandlere', men fra skydegale farmere, som var på udkig efter 
dem". 

I april 1979 bevilgede den amerikanske stat 44.000 dollars til en undersøgelse af påståede 
kvægmishandlinger i den sydvestlige stat New Mexico. Opgaven blev givet til den tidligere FBI-agent 
Kenneth Rommel, som gennem et år undersøgte 117 rapporter om kvægmishandlinger. Fian konkluderede, 
at dyrene var døde af naturlige årsager og efterfølgende var blevet fortæret helt eller delvist af ådselædere 
og udsat for almindelig forrådnelse. Fian kunne ikke finde beviser for, at satanister, aliens eller en eller 
anden hemmelig organisation skulle stå bag mishandlingerne. Fian kunne heller ikke bekræfte det udbredte 
rygte, at nogle farmere selv havde slået dyrene ihjel for at inkassere forsikringspenge. 

Rommel anbefalede, at politifolk, som i fremtiden kunne blive kaldt ud til kvægmishandlingstilfælde, i deres 
rapport skulle undgå formuleringer som fx "kirurgisk præcision", idet det er en konklusion: "Flold jer til 
fakta, lad laboratorieeksperterne drage konklusioner. Og lad jer ikke blive ført på vildspor af udtalelser fra 
ikkeautoritative kilder..." 

Festmåltid for ådselsædere 

I september 1979 udførte sheriffen i Washington County i Arkansas et simpelt og meget illustrativt forsøg. 

En lokal farmer, Jack Perry - som tidligere havde fundet to af sine køer "mishandlede" - skænkede en ko til 
politimyndighedernes eksperiment. Koen blev aflivet, lagt på en mark, holdt under observation i over 30 
timer og filmet fra et skjul placeret 100 meter fra det døde dyr. I løbet af de første 18 timer var mange af 
koens organer forsvundet takket være musvåger, spyfluer, stinkdyr m.fl. Dyrets tunge, øjne (så kun de 
tomme øjenhuler stod tilbage), bløddele omkring endetarmsåbningen og de indre organer (bl.a. tarme og 
blære) blev hurtigt fortæret. Der var kun lidt blod at se på "gerningsstedet". Det sidste billede af den døde 
ko blev taget to dage efter aflivningen, og dyret havde på det tidspunkt stadig ådselædernes bevågenhed. 


SUFOI Årsrapport 2019 


19 



(Billedcollage: Bo Møller 
Hansen/SUFOI Picture Library) 

Ganske naturligt 

Alle officielle undersøgelser af 
påståede kvægmishandlinger har 
konkluderet, at husdyrene har fået 
en naturlig død og efterfølgende er 
endt som måltid for ådselædere. 
Kun i ét tilfælde var en ko 
mishandlet af et menneske. 
Personen blev sigtet og dømt for 
dyremishandling, som den megen 
presseomtale angiveligt havde 
inspireret ham til. 

Sociologen Robert Bartholomew og 
historikeren og folkloristen Hilary 
Evans, der har beskrevet 
kvægmishandlingsfænomenet i det 
enestående opslagsværk Outbreak! 
The Encyclopedia of Extraordinary 
Social Behavior (Anomalist Books 
2009) mener, at medieståhejet 
omkring Snippy-sagen kickstartede 
kvægmishandlingsbølgen, gav den 
næring og bl.a. skabte historier om 
regeringsagenters indblanding, 
fordi der i det landlige Midtvesten i 
slutningen af 1960'erne var en 
voksende utilfredshed med og 
mistillid til den fjerne regering i 
Washington, D.C., ikke mindst pga. 
Vietnamkrigen. 


Tv-dokumentar holder liv i myten 

Forfatteren Jason Colavito skriver på sin blog den 7. juli 2018, at den kendte ufoveteran Jacques Vallée har 
bidraget betydeligt til at holde liv i myten om, at aliens mishandler kvæg i USA. 

Colavito skriver: "Vallée gjorde ufoteorien om kvægmishandlinger meget populær i offentligheden, fordi 
Rod Serling døde i 1975. Serling havde lagt stemme til UFOs: Past, Present and Future i 1974, som er titlen 
på et afsnit i en serie af ufo-dokumentarfilm ... Med Serlings død havde producenterne brug for en ny 
stemme til en opdatering af filmen. Genudsendelsen skulle finde sted i 1979 og var skræddersyet til at 
udnytte interessen for C/ose Encounters og den fornyede interesse for ufoer. De henvendte sig til Vallée, 
dels fordi han var præsentabel og god på kamera, dels fordi rygterne gik, at han havde været 
inspirationskilden til den franske ufolog i C/ose Encounters. 

Vallée fortæller selv om, hvad der skete: 

'Jay Levey, Bob Emenegger og Alan Sandler bad mig om at hjælpe dem med opdateringen af UFOs: Past, 
Present and Future, der skulle genudsendes under en ny titel: UFOs: It has Begun. De ville have mig til at 
speake de nye optagelser og ledte efter upublicerede data. Jeg anbefalede dem at tilføje et afsnit om 
kvæglemlæstelser.' 

I begyndelsen af 1979 havde Vallée endnu engang konkluderet, at 'Kvægmishandlinger finder sted, men har 
sandsynligvis ikke noget med ufoer at gøre'. Ikke desto mindre anbefalede han, at emnet blev en del af 
filmen. Den 5. juli 1979 så han et råklip af filmen: 

'På Sandlers kontor gennemså Hynek og jeg dele af den nye dokumentarfilm UFOs: It has Begun. Vi ville vise 
den første nøjagtige dokumentation af kvægmishandlingsproblemet, et emne som ingen havde vovet at 
røre indtil nu.' 

Selv om Vallée var usikker på årsagen til kvægmishandlingerne og deres betydning, var han med til at 
udbrede budskabet om, at de var en del af ufofænomenet. Og dér forbliver de, trods den åbenlyse mangel 
på beviser for en ikke-jordisk oprindelse." 

Kilder: 

Jason Colavito: How Jacques Vallée Helped Create the Myth that Space Aliens Mutilate Cattle 
Kim Møller Hansen: Projekt UFO - tro, løgne og kold kricj, SUFOI 2011 

Hvad tror danskerne på? 

Selv om danskerne med tiden er blevet mindre tilbøjelige til at tro på overnaturlige kræfter og 
årsagssammenhænge, er overtro stadig udbredt i dagens Danmark. 

Af Kim Møller Flansen 

Tror danskerne på spøgelser? Tror de, at køn er en social konstruktion? Tror de på ufoer og horoskoper? 
Mener de, at videnskaben kan forklare vores oplevelse af skønhed? Er kvinder mere overtroiske end 
mænd? Tror de mere på intuition? Og er danskerne mere eller mindre overtroiske end folk i andre lande? 

Det er blot nogle af de mange spørgsmål, som Ken Ramshøj Christensen og Mathias Clasen på Afdeling for 
Engelsk, Institut for Kultur og Kommunikation ved Aarhus Universitet, giver svar på i deres 
spørgeskemaundersøgelse Hvad tror danskerne på? - En kortlægning af tro, overtro og overbevisning. 

Ken Ramshøj Christensen og Mathias Clasen: "Hvad tror danskerne på?- En 
kortlægning af tro, overtro og overbevisning", Afdeling for Engelsk, Institut 
for Kultur og Kommunikation, Aarhus Universitet, 39 sider, 

Forskningsrapport udgivet på AU Library Scholarlv Publishina Services 2018. 

I forordet til Hvad tror danskerne på? skriver Ken Ramshøj Christensen og 
Mathias Clasen bl.a.: 

"Denne rapport er lavet på baggrund af en stor spørgeskemaundersøgelse 
som er gennemført i 2017-2018. Vi satte os for at kortlægge danskernes tro 
og overbevisning fordi der mangler viden på dette felt. Empirisk viden om 
befolkningens tro og overbevisning er væsentlig i et demokratisk samfund, 
ikke mindst i en tid hvor fake news og udsagn om det 'post-faktuelle' og 


Hvad tror danskerne på? 

En kortlægning af tro. overtro og overbevisning 

fakta-resistente samfund spiller en væsentlig rolle i den offentlige debat... Kritisk tænkning og 
videnskabelig oplysning er nødvendige midler i kampen mod misinformation og konspirationsteorier... For 
at kortlægge danskernes overbevisninger inden for en række udvalgte områder, fra overtro til videnskabelig 
overbevisning, konstruerede vi et spørgeskema som blev distribueret via sociale medier. Flere end 2.200 
personer besvarede undersøgelsen." 

Intelligent liv i rummet og besøg fra rummet 

Overordnet svarer 60,5 %, at de tror på, at der findes intelligent liv andre steder i universet. Væsentligt 
flere mænd (67,9 %) end kvinder (52,3%) svarer ja på dette spørgsmål. 

8,3 % svarer "ja" til spørgsmålet "Tror du på, at rumvæsener har besøgt Jorden i fortiden?", og 19 % svarer 
"ved ikke". 


Adskillige respondenter peger på, at Jorden er meget gammel, og at det derfor er svært at udelukke. Som 
en skriver: "Det skal jeg sgu ikke kunne udelukke, men jeg tror ikke på det på den måde at de kommer og 
eksperimentere [sic] med folk og lignende. Men rent teoretisk virker det ikke urealistisk at en eller anden 
form for civilisation har fundet ud af hvordan man kan rejse på tværs af universet, så den tør jeg ikke 
udelukke." Og som en anden skriver: "Det er muligt, at primitive former for liv eller kulstofbaserede 
molekyler er blevet bragt til jorden med meteorer el. lign." 

Til sammenligning svarer blot 5,9 % "ja" til spørgsmålet "Tror du på, at rumvæsener besøger jorden i ny og 
næ?" (13,2 % ved ikke). Som en skriver: "Virker meget usandsynligt, men kan heller ikke udelukkes helt." En 
anden forklarer: "Flvis de gør, tager de nok bare et hurtigt kig og tænker 'nope', og smutter lige så diskret 
igen. Der mangler i hvert fald i den grad evidens for, at der skulle have været rumvæsener på jorden." 


rntølligønl liv i mmmdl 


fre rummet i nulittørt 


Besog fnS rumnKrt i Jørttcfen 





Kønsmæssig fordeling i tro på 
aliens. Venstre: Kønsmæssig 
fordeling i tro på, at der findes 
intelligent liv andetsteds i 
universet. Midten: Kønsmæssig 
fordeling i tro på, at Jorden bliver 
besøgt af aliens fra tid til anden. 
Højre: Kønsmæssig fordeling i tro 
på, at Jorden i fortiden er blevet 
besøgt af aliens. Kilde: Figur 15 i 
"Hvad troL danskerne på? - En 

kortlægning af tro, overtro og 

overbevisning" 

Forfatterne afslutter rapportens 
afsnit om aliens med ordene: 

"Det er ret overraskende at der er 
flere kvinder end mænd der tror 
på at jorden er blevet besøgt af 
rumvæsner i fortiden (9,9 % vs. 6,9 
%) og bliver det i nutiden (7,4 % vs. 
4,5 %). Det er nemlig lige modsat af 

de svenske (Swedish Skeptics Association 2015) og de amerikanske resultater (Gallup 2005), der viser at 
mænd tror mere på besøg fra rummet end kvinder gør." 





SUFOI Årsrapport 2019 





































22 


I den meget interessante og velillustrerede artikel Hver syvende dansker tror på spøgelser på videnskab.dk 
bliver religionshistorikeren Mikael Rothstein bedt om at kommentere undersøgelsen, og han er som altid 
interessant at lytte til, bl.a. har han nogle kritiske kommentarer om, hvorvidt undersøgelsen er 
repræsentativ, og han citeres for følgende: 

"Jeg er ikke statistiker, men jeg kan ikke forstå, at Twitter og Facebook kan sikre en nogenlunde 
repræsentativ besvarelse. Jeg bruger f.eks. ikke selv de medier. Netop fordi repræsentativitet er afgørende 
for denne type undersøgelser, ville jeg være meget påpasselig med at basere den på teknologi og medier 
som, alt andet lige, ikke dækker hele befolkningen." 

En af konklusionerne i undersøgelsen Hvad tror danskerne på? En kortlægning af tro, overtro og 
overbevisning er, at danskerne tror mest på det ikke-materielle, det åndelige. Folk tror mest på ting, som er 
indlejret i dem selv, og mindst på at der findes fysiske væsener af en særlig farlig karakter. 

"Undersøgelsen viser klart, at danskernes religiøse forestillinger er slappe eller lunkne. Det er ikke nyt. Det 
er heller ikke overraskende, at der er så stærkt et fokus på det individuelle og det 'indre' blandt dem, som 
er religiøse," udtaler Mikael Rothstein i artiklen på videnskab.dk. 



Ifølge videnskabÆ er troen på astrologi, hekse og spøgelser langt mere udbredt i Sverige, Canada, USA og 
Storbritannien end i Danmark. Stonehenge beliggende på Salisbury Plains i England er hvert år centrum for 
nyreligiøse aktiviteter. Med yoga, dans og musik mødes tusindvis af festdeltagere hvert år ved Stonehenge 
for at markere årets sommersolhverv. Dette foto er dog taget en stille forårsdag i 2014 uden religiøse 
overtoner. (Foto: Kim Møller Hansen) 

Læs mere: 

• Danskerne tror på lidt af hvert (Berlingske) 

• Hver femte dansker tror på spøgelser (Politiken) 

• Hver tredje dansker tror på liv efter døden (Jyllands-Posten) 

• Rapport: Hver syvende dansker tror på spøgelser (videnskab.dk) 

• Theis Bendixen: Rejsen ud_ af kaninens pels - En fgrtælling om overtro , videnskab oq den virkelige 
verdens vidunderligheder, Gyldendal 2017 

• Hans Jørgen Nielsen og Steffen Andersen: Farligt - Hvordan de fodrer din frygte oq hygrfog du æder 
det, Gyldendal 2018. Se også Farligt . 

Islands Brygge kalder Venus! 

Ufoprofeten George Adamski døde i 1965. Man han er ikke helt glemt. Adamskis fotos og smalfilm af 
såkaldte rumskibe i forskellige varianter fra andre planeter i solsystemet, hans fysiske møder og rejser 
sammen med rumbrødrene og hans hjemmebryggede, teosofisk inspirerede livsfilosofi lever endnu i små 
grupperinger Jorden rundt. Det kunne en lille skare på 25 mennesker (mest ældre herrer) forvisse sig om 
den 24. oktober 2018 i Kulturhuset Islands Brygge. 

Af Kim Møller Hansen 

Kulturhuset Islands Brygge har adskillige gange huset foredrag i tilknytning til ufomyten, fx var Timothy 
Good og Robert Hastings på programmet i 2013 (se Hedeslag på Islands Brygge) , og året før gæstede 
Richard M. Dolan og Håkan Blomqvist det hyggelige samlingssted på Amager (se Something very serious!) . I 
oktober 2018 var turen så kommet til Glenn Steckling, der er daglig leder af The George Adamski 
Foundation og arbejder som pilot med mere end 18.000 timers flyvetid i logbogen. 

Denne sticker blev uddelt til alle gæster ved Glenn Stecklings foredrag 
i Kulturhuset Islands Brygge den 24. oktober 2018. (Foto: Kim Møller 
Hansen) 


Glenn Steckling (født i 1959) er søn af Fred Steckling, der sammen 
med hustruen var Adamskis nærmeste samarbejdspartnere. Efter 
forældrenes bortgang varetager Glenn Steckling sammen med sine 
søstre arven efter Adamski, herunder Adamskis samlede arkiv med 
korrespondance, udklip, smalfilm og originale negativer samt 
arkivalier fra andre nært knyttede og nu afdøde Adamski- 
medarbejdere. 


Inden aftenen i København havde Glenn Steckling besøgt UFO-Sverige, hvor han var gæstetaler for 40 
kommende rapportoptagere ved organisationens rapportoptagerkursus i Kisa i Midtsverige. 

Glenn Steckling holdt foredrag i to timer, hvor han berettede om sine egne talrige ufooplevelser, møder og 
samtaler med rumbrødre, hans forældres møder med Tavshedsgruppen, højtstående embedsmænd og 
videnskabsfolk, Adamskis besøg i Vatikanet hos Paven (hvor Adamski som tak for at have fortalt Paven 
sandheden om rumbrødrene modtog en guldmedalje), videnskabens misinformation om muligheden for liv 
på solsystemets planeter, astronauters observationer af fremmede fartøjer på Månen etc. etc. 


— 

v£ Interpianeta 
\& Friendship 


SUFOI Årsrapport 2019 





















24 



George Adamski på besøg hos 
familien Steckling i 1964. I 
forgrunden en 5 år gammel Glenn. 
(Foto: Håkan Blom avist's bioa) 


Glenn Steckling er en levende fortæller og får folk til at lytte. Ud af hans 
mund kommer en uendelig række af utrolige påstande og anekdoter 
fremlagt , som om de var skinbarlige sandheder tilsyneladende bakket op af 
selvsamme videnskab, som han ellers ikke giver meget for. (Foto: Kim 
Møller Hansen) 

Ingen gæster ved foredraget denne oktoberaften på Islands Brygge kunne 
være i tvivl om, at Glenn Steckling er indehaver af sandheden om ufoerne. 
Det virker, som om manden selv tror fuldt og fast på rigtigheden i alle de 
påstande, der kommer i en lang talestrøm - der mod slutningen af aftenen 
udviklede sig til en prædiken. Jeg måtte undertrykke et stille: "Amen!" 

Glenn Steckling gav plads til, at foredragsgæsterne kunne stille alle de 
spørgsmål, de havde behov for. Kritiske spørgsmål vedr. de mange udokumenterede påstande glimrede ved 
deres fravær, men det havde nu nok også været spild af tid ihukommende Stecklings klippefaste tro og 
argumentionsteknik. 

Indvendingerne kom heller ikke, da Steckling som det mest selvfølgelige i verden fortalte, at rumbrødrenes 
fartøjer nemt og hurtigt kan flyve via magnetlinjer mellem solsystemets planeter og længere ud, fordi de 
flyver med en hastighed "to gange lysets". Et overrasket gisp kunne høres fra et par gæster, men de blev 
tilsyneladende beroliget, da Steckling fortsatte: "Ja, godt nok siger Einsteins relativitetsteori, at man ikke 
kan rejse hurtigere end lyset - men det er jo kun en teori". 

Arrangementet med Glenn Steckling afslørede intet nyt om George Adamski og hans "beviser", 
rumskibstroen. Adamskis livsfilosofi m.m., men var alligevel interessant og tiden værd. Man blev bekræftet 
i, at tro er en stærk kraft og ikke svækkes væsentligt af nok så mange afsløringer om fup, bedrag og fri 
fantasi. Mon ikke de fleste følte sig godt underholdt i selskab med den charmerende amerikaner med 
gammelkendte budskaber. 

Det mest interessante var de mange korte smalfilmsoptagelser, der viste glimt fra Adamskis verdensturne i 
1959 og besøg i Europa i 1963 og ikke mindst gensyn med mange gamle ufobekendtskaber - heriblandt 
H.C. Petersen - i selskabeligt lag. 

Salgsbordet ved foredraget med Glenn Steckling bestod af meget gamle og velkendte udgivelser samt t- 
shirts og klistermærker. (Fotos: Kim Møller Hansen) 

Glenn Steckling afsluttede aftenen i Kulturhuset Islands Brygge som en 
prædikant med budskabet: "Opfat rumbrødrene som vores forældre. De vil 
ikke løse problemerne for os, men vejlede os". (Foto: Kim Møller Hansen) 

Læs mere 

• Frelsende rumbrødre 

• George Adamski var en løgner (Skeptica) 

• Jeg har trykket et spøgelse på næven 

• Kontaktberetninger (IGAP) 

• Marc Hallet: A Critical Appraisal of George Adamski. The Man Who 
Spoke to the Space Brothers. 2016 

• Rar gammel svindler eller en forvirret bøsse med visioner 

• Tony Brunt: George Adamski. The Toughest Job in the World. 2010 

• Tæt på sandheden? 

Videnskabelige eksperter eller glade amatører? 

I det 21. århundrede har reality-tv og internettet i høj grad bidraget til at øge offentlighedens interesse 
for spøgelser, ufoer, kryptozoologi og andre usædvanlige fænomener. I 2010 fandtes der omkring 2.000 
amatørgrupper i USA. Spøgelsesjægere, Bigfoot-jægere og ufointeresserede benytter sig af forskelligt 
(angiveligt) videnskabeligt udstyr og metoder til at bevise, at det paranormale eksisterer. Den 
amerikanske kulturs falden på halen for videnskabelighed kombineret med offentlighedens manglende 
viden om videnskabelige metoder har skabt en niche for selvbestaltede paranormale eksperter, der 
forsøger at opnå national anerkendelse uden at have en videnskabelig uddannelse. Dette er temaet for 
Sharon A. Hiils læseværdige bog Scientifical Americans - The Culture ofAmateur Paranormal 
Researchers. 

Af Kim Møller Hansen 

Af de 2.000 amerikanske amatørgrupper, som Sharon A. Hili i har undersøgt - ved primært at 
gennemtrawle de mange gruppers hjemmesider og udgivelser - udgør grupperinger, der jager spøgelser. 

hovedparten. I USA var interessen for spøgelser i 2010 væsentligt større end for ufoer, hvilket også 
afspejler sig i Hiils vægtning af indholdet i bogen Scientifical Americans-The Culture ofAmateur 
Parcmormal Researchers (254 sider, McFarland 2017. I det hele taget har troen på paranormale fænomener 
o. lign. et årelangt solidt tag i den amerikanske befolkning, hvilket Hiil dokumenterer med referencer til 
flere amerikanske Gallup-målinger. 


Interessen for - og i nogle tilfælde nærmest besættelsen af - spøgelses-jagt er især blevet boostet af 
utallige tv-serier med "dokumentarer" om spøgelser. Ifølge Sharon A. Hiil er amerikanske tv-shows om 
paranormale fænomener sammensat, så de nøjes med at underholde den nysgerrige i stedet for at 
klarlægge sandheden. 


Sharon A. Hilj er geolog og forfatter til videnskabelige og paranormale emner. 

Scientifical America ns - The Culture of Amateur Para normal Researchers 
indeholder følgende kapitler: 

• Introduction: Popular Paranormality vs. Skepticism 

• 1. Amateur Research and Investigation Groups (ARIGs) 

• 2. The Paranormal in Popular Culture 

• 3. Ghost Hunters and Paranormal Investigators 

• 4. Seeking Monsters: Bigfoot and Other Cryptids 

• 5. UFO Spotters 

• 6. Twenty-first Century ARIGs 

• 7. Science and the Public 

• 8. Science and the Paranormal 

• 9. ARIG Portrayal of Science to the Public 

• 10. Methods and Evidence 

• 11. Inquiry and Investigation 

• 12. Pseudoscience 

• Conclusion: Beyond the Veil 

• Appendix: Ghost Hunting Guidebooks 

• Chapter Notes 

• References 

• Index 




MUFON ( Mutual UFO NetWork) er USA's største ufoorganisation og vil gerne fremstå som videnskabelig i 
sin tilgang til folks ufooplevelser (i MUFON's verden er ufo = besøg fra andre verdener), men som det 
tidligere er fremgået i UFO-Mail (se fx artiklen "Men han har jo ikke noget på"), er der meget stor forskel 
på, hvad MUFON siger/skriver, og hvad organisationen gør i virkeligheden. Dette bekræftes også af Hiils 
analyse. 

Den amerikanske journalist og forfatter John A. Keel (1930-2009), som har spillet en væsentlig rolle i 
ufomytens barndom, beskrev i 1975 i artiklen "The Flving Saucer Subculture" ufobevægelsen som 
bestående af ikke-professionelle, ikke-sociale mennesker med identitetsproblemer og uden en højere 
uddannelse, hvor den aktive deltagelse er et egotrip og en flugt fra et utilfredsstillende liv. En hård 
vurdering, men ikke desto mindre meget tæt på Hiils generelle vurdering af de personer, som er aktive i de 
mange amerikanske "Amateur Research and Investigation Groups" (ARIGs). 

Projekt Prometheus 

Et tværorganisatorisk møde i april 1981 med deltagelse fra SUFOI, FUFOS og Valby UFO Center 
besluttede at gøre 1982 til et ufologisk emneår i Danmark for at fokusere de sparsomme ressourcer på 
et bestemt emne. Emnet blev valgt til - noget kontroversielt - at være ufologerne selv. Baggrunden for 
dette valg var at supplere den eksisterende forskning i ufoberetninger og observatører med en 
undersøgelse af også ufologerne, der jo selv var en stor og vigtig brik i hele opfattelsen af 
ufofænomenerne. Man kunne populært sige, at ufoer alene eksisterer på grund af ufologerne, og det 
kunne derfor være vigtigt at se på deres indflydelse på hele sagen. 

En række aktiviteter blev planlagt for dette emneår. En af disse var Projekt Prometheus, der skulle 
analysere danske ufologer gennem en spørgeskemaundersøgelse. Dette skulle inkludere en 
personlighedsprofil af ufologerne for at se, om deres personlige karakteristika var de samme eller 
anderledes end befolkningen i almindelighed. 

Projekt Prometheus skulle udføres af Per Andersen (SUFOI) og Kim Lykkegaard (FUFOS) uden for 
organisationerne, og det var således ikke et SUFOI-projekt, et faktum der ikke stod lige klart for alle. Per 
Andersen blev kritiseret for at blande SUFOI ind i et sådant projekt. I det hele taget fik Projekt 
Prometheus en blandet modtagelse, også i SUFOI, hvor man blandt andet kritiserede, at man ikke 
mente, anonymiteten blev bevaret på grund af de stillede spørgsmål og det ringe antal besvarelser, der 
kunne forventes. 

Projekt Prometheus blev ikke gennemført, men kunne have givet værdifuld viden om de mange danske 
frivillige, der bruger deres fritid på at undersøge folks ufooplevelser, mange år før Sharon A. Hi II indledte 
sin amerikanske undersøgelse i 2010. 

(Kilde: SjJFOis Historie 1975-2000, redigeret af Per Andersen, SUFOI 2003. Uddrag gengivet her med 
afsluttende kommentar i kursiv af Kim Møller Hansen) 


Nye spor i Pentagon-sagen 

- bogstavforvirring, hemmelige droner og mystiske metalstumper 

Der er nu gået et år, siden nyheden om Pentagons "hemmelige" ufoundersøgelser ramte medierne. Der 
har siden været mange komplicerede overvejelser om undersøgelsens sande navn. Der er desuden 
dukket en tredje kort infrarød film op, som dog stiller flere spørgsmål, end den besvarer. Og så handler 
historien i stadig højere grad om nogle mystiske metalstumper. At finde hoved og hale i denne indviklede 
historie er efterhånden lidt af en udfordring. 

Af Henning Det h lef sen 

I løbet af 2018 er historien om Pentagons UFO-undersøgelse ikke blevet meget mere gennemsigtig. Og 
folkene bag de oprindelige afsløringer, primært rockmusikeren Tom DeLonge og tidligere leder af 
undersøgelsen, Luis Elizondo, begge initiativtagere til firmaet To The Stars Academy of Art and Sciences 

(TSAAS - nogle steder TTSA, TTSAAS eller bare To The Stars Academy), har ikke bidraget med klarhed. 
Snarere tværtimod. 

Der har således været rigtig mange temmelig komplicerede skriverier om Pentagon-programmets virkelige 
og korrekte betegnelse. I starten var der nogen forvirring, om det var Advanced Aerospace Threat 
Identification Program eller Advanced Aviation Threat Identification Program, under alle omstændigheder 
kaldet AATIP. Det syntes dog ikke så afgørende, som det der senere blev afdækket og dokumenteret af 
ufoefterforskere Paul Dean fra Australien og ikke mindst Robert Glassel fra Sverige. Nemlig at AATIP i 
virkeligheden burde kaldes - eller i det mindste var en betydelig del af - et program kaldet Advanced 
Aerospace Weapons Systems Application Program, eller AAWSAP. 

Umiddelbart kunne det virke temmelig ligegyldigt, om programmet hedder det ene eller det andet. Men 
det er faktisk afgørende, hvis man søger aktindsigt i forsvarets dokumentarkiv, at man kender den korrekte 
betegnelse. Flere ansøgere undrede sig over, at de ikke kunne få noget udleveret, når de søgte under 
AATIP. Nu havde man så det mulige svar: De skulle have søgt under AAWSAP i stedet! Men hvorfor skulle 
der så meget efterforskning fra udenforstående til, før denne meget vigtige detalje blev kendt? Hvorfor 
kunne det ikke komme fra Elizondo, som dog havde været programmets leder? 

Luis Elizondo var lederen af Pentagons 
ufoundersøgelse. Senere er han blevet medlem 
af det private selskab TSAAS. (Foto: The 
Pargcast) 

GO FAST 

Da nyheden om Pentagons UFO-undersøgelse 
nåede ud i medierne i december 2017, var den 
ledsaget af to korte infrarøde film optaget fra 
amerikanske jagerfly. I marts 2018 udsendte 
TSAAS så endnu en kort infrarød film optaget fra 
et jagerfly. Den fik betegnelsen GO FAST. 
Antallet af korte videoklip kom således op på tre. 

Den såkaldte GO FAST-video viser sig 
at have nær tilknytning til GIMBAL- 
videoen. (Foto: US Navy) 

De to første videoklip blev kendt 
som GIMBAL-filmen - opkaldt efter 
det benyttede optageudstyr - og 
Tic-Tac-filmen - opkaldt efter 
objektet, der mest af alt mindede 
om en Tic-Tac-pastil. 

Tic-Tac-filmen stammer fra 2004, 
hvor den blev optaget af en jager fra 
hangarskibet Nimitz under en 
flådeøvelse ud for Californien. 

Denne hændelse gjorde jagerpiloten 
David Fravor kendt, idet han senere fortalte om, hvordan han havde set objektet. 

Om GIMBAL-filmen fandt man ud af, at den muligvis stammede fra USA's østkyst og blev optaget så sent 
som i 2015. 

Den seneste og tredje film blev præsenteret som GO FAST-filmen, idet den øjensynligt viser et objekt uden 
synlige kendetegn, nærmest bare en klat, der bevæger sig meget hurtigt. Ligesom GIMBAL-filmen ledsages 
den af forbavsede pilotkommentarer. Den skulle ligeledes stamme fra 2015 og være optaget ud for Floridas 
østkyst. Som sædvanlig var der ingen kommentarer fra det amerikanske forsvar. 

Relativt hurtigt blev der imidlertid afdækket yderligere informationer om GO FAST. Mick West fra Meta 
Bunk (som også leverede værdifuld analyse af de to første film) fandt således ud af, at objektets 
tilsyneladende ekstreme hastighed meget sandsynligt skyldtes en optisk illusion skabt af dets relative 
bevægelse i forhold til jagerflyet og objektets baggrund. Objektets størrelse blev samtidig af flere vurderet 
til nogle meter, og når man så regulerede hastigheden, stod man pludselig med en optagelse af noget, der 
mest af alt mindede om en stor ballon eller en fugl. 

Men der fulgte flere interessante informationer på hjemmesiden Reddit. Her blev der nemlig nogle uger 
efter offentliggørelsen af GO FAST lagt en sammenligning af koderne på GIMBAL-filmen og GO FAST-filmen 
ud. Sammenligningen viste, at de måtte stamme fra samme film, optaget af samme pilot med kun ca. 20 
minutters mellemrum! Stemmerne på filmene er blevet sammenlignet, og her er man nået frem til samme 
konklusion: Det er samme pilot! 

Det første spørgsmål vil selvfølgelig være: Hvilken pilot er fløjet rundt og har moret sig med at filme alle 
mulige objekter med infrarød? Samt ikke mindst: Hvorfor er dette ikke noget, som folkene fra TSAAS eller 
andre eksperter har opdaget? Hvem er det, der klipper infrarød-film i småstykker og har en interesse i at 
fodre offentligheden med dem et stykke ad gangen? Rigtig meget her hænger simpelthen ikke sammen og 
må vække mistanke om, at nogen forsøger at holde liv i en mediehype. 

Var pastillen en hemmelig ubåds-drone? 

I en artikel i maj/juni nummeret af Skeptical Inquirer kiggede skeptikeren Joe Nickell med understøttelse af 
tidligere flådepilot og astronom James McGaha nærmere på de forskellige fremstillinger af jagerpiloten 
Fravors oplevelse og påpeger flere problemer. 

I artikel nr. 2 om sagen i New York Times fra den 16. december 2017 (2 Navy Airmen and an Object That 
"Accelerated Like Nothing I Have Ever Seen) fortæller Fravor fx, hvordan objektet befandt sig ca. 15 meter 
over vandet. I en noget mystisk rapport, som udgiver sig for at være lavet af myndighederne med sorte 
udstregninger og det hele, men udgivet af TSAAS, hævder en kilde blot kaldet "source" derimod, at 
objektet befandt sig mellem ca. 300 og 900 meter over vandet. "Source" blev identificeret som Fravor, idet 
historierne i øvrigt lignede rigtig meget hinanden. 



Jagerpiloten David Fravor (tv.) havde i 2004 en ufooplevelse, som han 
senere beskrev som en Tic-Tac-pastil. (Foto: U.S. Navy) 

Den markante højdeforskel fik Nickell og McGaha til at mene, at der her 
var noget fundamentalt galt, og at man burde drage rapportens ægthed i 
tvivl. Med så store udsving i angivelserne kunne ingen i al fald forvente 
nogen brugbar analyse. For at øge forvirringen yderligere hævdede Fravor 
under et senere interview den 23.juni 2018, at "source" slet ikke var ham! 

Nickell og McGaha mener, at alt tyder på, at Fravor og hans medpilot er blevet indblandet i en øvelse, der 
involverede hemmelige spionagedroner opsendt fra en ubåd. Fravor nævner selv skumsprøjt under 
objektet som fra en dykkende ubåd, og det er påfaldende, at operatøren, der sender ham i retning af 
objektet, først lige sikrer sig, at Fravors jager kun har øvelsesvåben (altså ikke-farlige våben) ombord. Det 
går jo ikke an at skyde egne droner ned I 

Nickell og McGaha bemærker desuden, at ingen tilbage på hangarskibet tog Fravors oplevelse særligt 
alvorlig. Tværtimod følte han sig nærmest lidt til grin, når der efterfølgende på hangarskibet blev afspillet X- 
Files og lignende uforelaterede film. Flavde Fravor i forvejen et ry som ufoentusiast? 

Skeptikeren Joe Nickell mener, at Tic-Tac-pastillen er en ubåds-drone. (Foto: 
Joe Nickell) 

Med hensyn til Fravors forhold til Tic-Tac-filmen er der, udover at det ikke var 
Fravor, som optog den, et par ting, som Nickell og McGaha har lagt mærke til. 
Den hurtige bevægelse fra højre mod venstre er meget sikkert resultatet af 
en illusion skabt af optageudstyret. Dette har Fravor imidlertid ikke været i 
stand til at gennemskue, og han hævder derfor, at bevægelsen demonstrerer 
objektets fantastiske hastighed. Nickell og McGaha konkluderer derfor, at 
historien er resultatet af nogle jagerpiloters møde med en avanceret, 
hemmelig drone under en øvelse, kombineret med fejlopfattelser af højde og 
hastighed samt fejltolkninger af en infrarød-video. Eventuelt spiller hukommelsen også en rolle, idet der jo 
efterhånden er gået nogle år siden oplevelsen. 

Det kan hertil føjes, at Fravor flere gange har påstået, at han så endnu et objekt komme ud af bunden på 
det første objekt. Det er blevet diskuteret, hvor han har fået den ide fra. Men hvis man nærstuderer Tic- 
Tac-videoen, kan man faktisk ganske kort se noget under objektet. De fleste vil dog nok indrømme, at det 
ikke ligner andet end en af plamagerne på filmen, og at Fravor her muligvis demonstrerer en noget 
overudviklet fantasi. Nogle har til hans forsvar hævdet, at vi jo ikke kan vide, om han har set en højere 
opløst eller længere udgave af filmen. Dette er der dog ikke noget, der tyder på. Tværtimod siger han selv i 
et interviewet fra den 23. juni, at filmen, vi alle kan se på nettet, er den eneste udgave. 

Lockheed Martin Cormorant. Var det sådan en 
drone. Fravor mødte? (Foto: Engacjet) 

Det kunne nu være interessant at vide, om der 
overhovedet fandtes en drone i 2004, som kunne 
passe på beskrivelsen. Sådan én er der sjovt nok 
dukket op, nemlig Lockheed Martin Cormorant. En 
hurtig drone, der kunne sendes til vejrs, medens 
ubåden endnu var neddykket og senere kunne 
indsamles, når den efter udført mission igen 
landede på vandet. Programmet blev afsluttet i 
2008 pga. manglende midler, men i 2004 var den 
under afprøvning. Den var helt hvid og med meget 
korte vinger. Altså meget lig det Fravor beskrev som en Tic-Tac-pastil. Var det sådan én, han så? 

Udrykningshold til indsamling af metal fra ufo 

Som nogle måske erindrer fra artiklen i UFO-Mail nr. 255. blev selve Pentagon-undersøgelsen sat i søen i 
første række af politikeren og senator for Nevada, Harry Reid. Dette blev beskrevet i den første artikel i 

New York Times fra 16. december 2017 (Glowing Auras and 'Black Money': The Pentagons Mysterious 
U.F.O. Program). Pengene, som Reid fik afsat til programmet, gik først og fremmest til Robert Bigelow. 
Bigelow er ikke kun udvikler af rumfartsteknologi, men var også nu afgåede Reids gode ven. Reid blev i den 
sidste del af sin karriere beskyldt for korruption, og ganske naturligt dukkede der nu spørgsmål op om, 
hvorfor det netop var Reids gode ven Bigelow, som havde fået pengene, og hvad de i virkeligheden var 
blevet brugt til? 

I et interview foretaget af George Knapp, lagt ud på nettet den 19. december 2017, forsøger Reid at 
forklare sig. Alt var skam gået redeligt for sig. Opgaven havde været i udbud, og Bigelow havde simpelthen 
været den billigste udbyder - uden at der dog foreligger oplysninger om andre udbydere. Bigelow havde i 
mange år selv interesseret sig for ufoer og ikke mindst det overnaturlige og skal ifølge Reid have tilbudt at 
betale nogle af udgifterne af egen lomme. Blandt andet opførelsen/indretningen af nogle bygninger i 
Nevada til opbevaring af nogle meget eksotiske metalstykker. 

Reid fortalte videre, at da det fem år lange program var på sit højeste, havde der været 46 videnskabsfolk 
ansat af Bigelow til at undersøge materiale leveret af militæret og til at skrive rapporter. Der havde endog 
været specielle hold, hvis opgave det var hurtigt at rykke ud for at undersøge ufobegivenheder og indsamle 
nyt materiale. Reid hævder i interviewet, at informationerne, der kom ud af dette, var "imponerende". 



Robert Bigelow fik hovedandelen af de 22 millioner dollars fra de 
amerikanske skatteydere. (Foto: NASA/Bill Ingalls) 

Desværre vil det være synd at sige, at Reid, DeLonge, Bigelow eller 
nogen af de andre involverede har været specielt meddelsomme, 
hvad angår det konkrete indhold i disse informationer. Reid siger 
faktisk et andet sted, at programmet blev stoppet, fordi der ikke 
kom noget ud af det, hvilket jo ikke rigtig hænger sammen med 
det, han fortalte Knapp. Og det står endnu mindre klart, hvad det 
var for nogle eksotiske metalstumper, som krævede 
opførelsen/indretning af bygninger i Nevada? Heldigvis har diverse 
kritikere, som ikke helt så let har ladet sig imponere af 
mediehypen, taget sagen op og giver et begrundet bud på, hvad 
snakken egentlig handler om. 



Hal Puthoff taler om meta-metaller 

Forfatteren og skeptikeren Jason Colavito er især kendt for sin 
kritik af programmet Ancient Aliens og andre pseudodokumentarer 
på diverse amerikanske tv-kanaler. Men han skriver også om andre 
emner. 

Hal Puthoff mener, at man har fundet metalstumper fra fremmede 
fartøjer. (Foto: Earthtech ) 

I juni 2018 startede Colavito på en række artikler på sin blog, hvor han så nærmere på Pentagon¬ 
undersøgelsen og især påstanden om ufomaterialet. Anledningen var bl.a. en tale leveret af Hal Puthoff til 
en konference arrangeret af Society for Scientific Exploration (Selskab til Videnskabelig Udforskning), som 
er et selskab til undersøgelse af grænsevidenskabelige - nogle vil sige pseudovidenskabelige - emner, 
såsom psykiske kræfter, alternativ medicin osv. 

Puthoff er uddannet elektroingeniør, men er især kendt for sine studier i det paranormale. Fx studerede 
han det berømte medium Uri Geller, der blev kendt for at bøje skeer på tv, og konkluderede, at han havde 
ægte overnaturlige kræfter. Senere undersøgelser viste dog, at Puthoff havde sløset med sine forsøg og var 
blevet snydt af Gellers taskenspillerkunster. 

Puthoffer i dag næstformand i TSAAS, men fortalte i talen, at han under Bigelow havde arbejdet med at 
studere såkaldte "meta-metaller", der stammede fra det, han kaldte "avancerede luftfartøjer". Den 
amerikanske regering har, hævdede Puthoff, i lang tid været klar over, at vi får besøg af ikke-jordiske 
væsner og i al hemmelig studeret disse for eventuelt at kopiere den fremmede teknologi. Ikke fordi man 
mente, at de fremmede udgjorde nogen fare, men for at komme andre lande såsom Rusland eller Kina i 
forkøbet. Desværre leverer Puthoff ingen konkrete detaljer til bevis for denne påstand, men henviser her 
hver gang til, at yderligere informationer er hemmeligstemplede. Altså som vi har set før: En masse 
påstande uden konkret indhold. 

Metalstumper fra Roswell-styrtet 

Men noget i Puthoffs tale fik alligevel Colavito til at blive nysgerrig. Han lagde nemlig mærke til, at Puthoff 
indrømmede, at selve undersøgelsen, altså AATIP, ikke var hemmelig, og at de allerfleste dokumenter heller 
ikke var hemmelige, men så snart talen faldt på de meta-metaller, som nu befinder sig i Bigelows 
besiddelse og promoveres af TSAAS, så er det pludseligt hemmeligstemplet og kan ikke beskrives nærmere. 
Hvorfor? 

Puthoff kom til gengæld med en beskrivelse af noget materiale, der blev fundet årtier tilbage, angiveligt af 
bedstefaren til en sergent i hæren, som sendte det til radioværten Art Bell i 1996. Materialet lignede 
brændt metal og skulle stamme fra det berømte ufostyrt i Roswell i 1947. Puthoff beskrev metalstykket 
som indeholdende meget fine lag af bismuth og aluminium, og på trods af en meget grundig undersøgelse 
kunne man ikke finde ud af, hvem der havde lavet det og med hvilket formål. I dag, årtier senere, er 
sådanne "metamaterialer" kendt og bliver brugt som mikroskopiske ledere af elektromagnetisme. Så er 
dette et eksempel på rumvæsenteknologi overtaget af mennesker? Næppe! 

Et af de metalstykker, som angiveligt 
stammer fra en ufo. Læg mærke til de 
forskellige lag. (Foto: Earthfiles) 

Colavito påpeger for det første, at 
metalstykket blev undersøgt af Linda 
Moulton Howe i 1996. Howe er en 
kendt ufoentusiast og journalist, som 
især er berømt for sine 
konspirationsteorier om 
kvægmishandlinger. Hun satte eksperten Nicholas A. Reiter til at kigge på metalstykket, og han 
konkluderede, at selv om metallet var usædvanligt, så var det ikke umuligt, at det havde en ganske jordisk 
oprindelse. Howe nægtede selvsagt at publicere denne konklusion, idet den ikke understøttede hendes ide 
om, at det var skabt af rumvæsner. 

I 2001 opdaterede Reiter sin konklusion med den tilføjelse, at han nu var stødt på en ikke særlig kendt 
metode til at trække bismuth ud af bly ved at lægge flydende magnesium på flydende bly. Magnesiummet 
ville "suge" bismuth op i sig, og ved genanvendelse ville der dannes tynde lag af bismuth i magnesiummet. 
Den metode var faktisk patenteret så tidlig som i 1938! Roswell-metalstykket var således ikke udtryk for 
rumvæsenteknologi, men bare metalaffald fra industrien. Det man også kalder slagger. 

Colavito samler trådene 


Jason Colavito er især kendt for på sin blog at kritisere 
pseudodokumentariske og pseudovidenskabelige udsendelser på tv, fx 
Ancient Aliens. 



Det helt store spørgsmål er herefter: Er de andre mystiske metaller, som 
folk med tilknytning til Bigelow og TSAAS har i deres besiddelse og taler så 
meget om, noget helt andet, eller er der ligesom Roswell-stykket blot tale 
om en slags slagger? Colavito har forsøgt at samle trådende ved at 
sammenligne de forskellige personers beskrivelse af metalstykkerne, og 
finder, at der sandsynligvis er tale om det samme eller i al fald noget 
lignende. 


Tom DeLonge beskriver fx det mystiske materiale som "forskellige lag af forskellige materialer" bestående 
af bismuth og magnesium. Jaques Vallée, en berømt fransk ufolog, der er ansat af Bigelow, har i det seneste 
års tid også snakket om metalstykker, som han betegner som "magnesium". Alle tre, Puthoff, DeLonge og 
Vallée, lader således til at tale om det samme, og det, de taler om, er slet ikke noget nyt. Det har været i 
cirkulation blandt ufologer i årtier og har været forklaret i meget lang tid. 

Noget af det seneste, der er sket, er, at TSAAS den 26. juli bekendtgjorde, at man vil bruge midler på at 
undersøge de mystiske metalstumper, og at opgaven vil blive varetaget af et firma ved navn Earth Tech 
International. Og hvem er leder af dette firma? Såmænd ingen andre end Hal Puthoff! 

Som Colavito konkluderer, kan vi nu vælge at tro én af to ting: Enten tror folkene bag DeLonge og Bigelow 
virkelig, at de undersøger metalstykker fremstillet af rumvæsner, eller også ved de bedre og fortæller ikke 
hele sandheden. Men hvorfor skulle de dog ikke gøre det? 

Skjulte motiver 

Colavito har også kigget på strukturen i Tom DeLonges selskab, TSAAS. Det gjorde han allerede i december 
2017. Her kan man se, hvordan det er lagt ud som en særdeles profitabel forretning. DeLonge er således 
sikret mindst 100.000 dollars om året bare i royalties (for brug af hans musik mv.) samt en årlig 
tilbagebetaling af lån. De ansatte er selvfølgelig sikret løn, inden der bruges penge til andet. Herefter skal 
der så bruges penge på bogudgivelser, film, t-shirts og lignende promovering af ufoerne og deres 
fantastiske teknologi. Først herefter kan der bruges penge på egentlig research. Hvor stor en andel, 

DeLonge høster af denne produktdel, er ukendt. 

Pengene skal i første omgang komme ind gennem salg af andele i selskabet. Selskabet vurderer sig selv til 
50 millioner dollars og har i første omgang lov til at sælge 10 tusind andele. Betalingerne forudses at foregå 
over minimum de næste syv år, hvilket muligvis forklarer den drypvise frigørelse af nyt materiale til 
offentligheden. Man skulle jo nødigt løbe tør for spændende ufostof alt for hurtigt. Dette kunne også 
forklare, hvorfor de "mystiske metaller" bliver beskrevet som "hemmeligstemplede", også selv om 
programmet som sådant ikke var det, og de i virkeligheden kontrolleres af Bigelow. 

Offentligt fremstilles selskabet ofte som havende uddannelse og oplysning som formål. Men Colavito er 
overbevist om, at det i virkeligheden er en pengemaskine, som bygger på underholdning. Faktisk beskrives 
selskabet på sin egen hjemmeside som en "underholdningsforretning-entertainment business". 

DeLonge er godt nok ikke tildelt en fast plads i bestyrelsen, men det er til gengæld Hal Puthoff! Og også 
Elizondo har en fremtrædende position i selskabet som fast ansat. Der er således tale om tydelige 
pengeinteresser. 

Selv om flere af hans medarbejdere er dybt involveret i TSAAS, så tyder indtil videre intet på, at Bigelow 
selv er direkte involveret i forretningen. Men der er dog også begyndt at lyde stemmer, der spørger, hvad 
han egentlig brugte de 22 millioner dollars fra regeringen til? I maj bragte Newsweek således en netartikel, 
hvor en unavngiven overordnet chef i Bigelows firma udtalte, at pengene i virkeligheden var blevet brugt på 
studier af poltergejster, usynlige væsner og bizarre skabninger. Alt sammen med den begrundelse, at det 
hele var en del af samme fænomen. Dette kan måske forklare, hvorfor heller ikke Bigelow har travlt med at 
fortælle, hvad pengene helt konkret er blevet brugt til, og hvad skatteyderne helt konkret har fået til 
gengæld. 

Alle disse forhold mht. de mystiske metallers sandsynlige identitet, forbindelserne mellem Bigelows selskab 
og DeLonges TSAAS og de pengemæssige interesser bag fremstillingen af Pentagon-undersøgelsen 
forelagde Colavito for Ralph Blumenthal, der sammen med Leslie Kean og Helene Cooper var en af 
forfatterne bag de to artikler i New York Times, som fik det hele til at rulle i december 2017. Colavito 
mente, at det journalistisk ville være uforsvarligt ikke at præsentere læserne for også denne side af sagen 
og gøre opmærksom på forbindelserne. 

Men til Colavitos store skuffelse blev han ikke blot afvist. Han blev samtidig indirekte truet med sagsanlæg. 
Grunden til denne afvisning kan man kun gætte sig til. Men både Blumenthal og Kean er kendt som 
ufoentusiaster på linje med DeLonge m.fl., der heller ikke altid lader fakta stå i vejen for en god historie. 

Rockmusikeren Tom DeLonge er selskabet TSAAS' ansigt udadtil. 

(Foto: Phil Konstantin) 

Endnu en runde i mediekarrusellen 

Artiklen her udgør i virkeligheden kun en ganske kortfattet 
sammenfatning af, hvad der i de seneste måneder er blevet 
skrevet og sagt om sagen, og man kan uvægerligt sidde tilbage og 
føle sig temmelig forvirret. Der kan dog næppe herske tvivl om, 
hvor ansvaret for forvirringen skal placeres. Nemlig hos folkene 
bag TSAAS, som ville være de nærmeste til at lægge alt, hvad de 
har af materiale, ud til offentligheden i stedet for af hensyn til 
pengeinteresser at hale det hele i langdrag og drypfodre de 
ufointeresserede med hele og halve sandheder. 

Det hele virker blot som endnu en tur i en mediekarrusel, hvor man får en fornemmelse af, at det går 
fremad, men hvor man i virkeligheden ikke kommer ud af stedet. De eneste, som reelt får noget ud af det, 
er dem, der sælger billetterne. Her kan man virkelig opleve ufologien som en moderne pengemaskine. 

Kilder 

www.lasvegasnow.com/news/i-team-exclusive-sen-reid-discusses-ufo-studv/883885259 

https://badufos.blogspot.com/2018/06/did-nasa-hvpersonic-x-43a-plav-role-in.html 

www.iasoncolavito.com/blog/i-spoke-with-the-new-vork-times-reporter-who-broke-the-pentagon-ufo- 

www.engadget.com/2006/02/24/the-cormorant-iust-another-robotic-swimming-spy-drone-for-the/ 

www.ufowatchdog.com/howeufodebris.htm 

www.newsweek.com/pentagon-ufo-program-disclosure-aliens-poltergeist-top-secret-bigelow-948051 

www.voutube.com/watch?v=o05dP3sF2sw 

https://ru-clip.com/video/wbs788Hv-iY/ufo-researcher-ieremv-corbell-clarifies-gimbal-vs-nimitz- 

footage.html 

www.wired.com/story/what-is-up-with-those-pentagon-ufo-videos/ 

www.blueblurrvlines.com/2017/12/ufos-media-militarv-dreams-of-discoverv.html 

https://badufos.blogspot.com/2018/03/to-stars-or-to-dogs-case-of-missing-hot.html 

https://coi.tothestarsacademv.eom/2015-go-fast-footage/2018/3/9/2015-go-fast-footage 

www.metabunk.org/2004-uss-nimitz-tic-tac-ufo-flir-footage-flirl.t9190/ 


Udvalgte fotosager 


Af Ole Henningsen 


5220 Odense SØ, den 22. maj 2018 

I SUFOI's Facebook-Debatgruppe uploader et medlem den 22. maj 2018 
en kort videosekvens med et lille lys flyvende af sted på den mørkere 
himmel og spørger, om dette er en satellit? Spørgsmålet og 
videosekvensen giver anledning til en del kommentarer, men man er nu 
hurtigt enige om, at videosekvensen viser ISS, Den Internationale 
Rumstation, og dens bevægelse højt på den sydlige himmel. En forklaring 
SUFOI's Fotoafdeling er helt enig i. 


Stillfoto fra videosekvens. 

2100 København 0, den 22. maj 2018 

Fra en observatør modtager SUFOI's Fotoafdeling yderligere en kort videosekvens med et lille lys på den 
mørke nattehimmel. Observatøren bliver via de tilføjede informationer på Facebook-Debatgruppen 
opmærksom på, at der også her er tale om ISS. 


Den internationale rumstation spøger på nattehimlen 

Man kan læse mere om ISS, og hvordan man kan identificere rumstationen og andre klare satellitter, 
og tidspunkter hvor de kan ses på himlen, i Toke Flaunstrups glimrende oversigt på www.ufo.dk under 
Flimlens fænomener mv. 


4220 Korsør, den 27. maj 2018 

ISS er også årsag til, at yderligere et medlem af Facebook-debatgruppen den 31. maj uploader sin 
videosekvens, med bl.a. følgende kommentarer: 

"Jeg har en video af et lysende objekt som jeg har filmet for få dage siden. Videoen er filmet i Korsør 
d.27/5-18. kl. 0.23. Det lysende objekt flyver ca. fra V mod 0." 




Observatøren anfører glimrende data for optagelsen, der hurtigt gør SUFOI og andre debatdeltagere på 
Facebook i stand til at identificere det lysende objekt som ISS, Den Internationale Rumstation. Undervejs 
passerer rumstationen tæt på Månens placering på himlen (herover th.). Dette ses også kort i 
videooptagelsen på et tidspunkt og er dermed yderligere med til at dokumentere ISS på den sydlige himmel i 
sin bane fra vest mod øst. 

Observatørens kommentarer til enkeltbilleder i videoen 

Observatøren lægger yderligere 4 enkeltbilleder ud i Facebook-debatgruppen med disse kommentarer: 

"Jeg har nu siddet og set videoen igennem, og de sidste ca. 10 sekunder af videoen er meget interessante, 
og jeg vil gerne dele nogle screenshots heraf med jer. 

Tænker at jeg lægger videoen ud på Facebook og så billeder ud i kommentarfeltet. Så kan man 
kommentere osv. på hver enkelt billed :)" 

Herover ses de 4 enkeltbilleder fra videoens afslutning, observatøren lagde på Facebook. Læg specielt 
mærke til billede nr. 4 (øverst th.) En kraftig forstørrelse af billede nr. 4 med ændring i lys- og 
kontrastforhold m. v. ses nedenfor th. 


Observatøren synes selv, at disse 
fotos ser ejendommelige ud og 
tilføjer på Facebook: 

"Personligt syntes jeg selv det her 
billed er helt igennem fantastisk... 
Det ser ud som om der sidder en 
'person' set fra højre side. Man kan 
se hovede, skulder og arm, 
brystkassen og ben. 

Håber der er en eller flere der kan 
bekræfte det samme." 



Ekstra kommentarer 

Kommentarerne på Facebook er delte, men SUFOI's Fotoafdeling kan på ingen måde bekræfte, at der 
sidder en person i den runde plamage! 

Hvis man sammenligner de 4 enkeltbilleder fra videoen med enkeltbillederne øverst af ISS på himlen, vil 
man se, at aftegningerne på de 4 enkeltbilleder fylder ganske meget mere end ISS på de øverste billeder. 
At aftegningen af ISS undervejs i optagelsen skifter fra en lille lysplet til en større lysplamage, skyldes at 
kameraet automatisk forsøger at stille skarpt på det lille lys på den mørke himmel. Autofokus-funktionen 
bevirker derfor af og til en større plamage. 

At observatøren - og flere andre - bagefter får tilfældige aftegninger i denne større plamage til at ligne 
alverdens ting, er et særdeles velkendt fænomen, der kaldes pareidolia. Man kan læse mere herom bl.a. i 
Derfor viser Jesus sig i din pizza og Pareidolia . 

Eller som SUFOI's Henning Dethlefsen bl.a. noterer i sin artikel "Berømt rummand fylder 50" i UFO-Mail nr. 
178 : 

"Den menneskelige hjerne er udviklet i løbet af årtusinder til at indgå i et samspil med sin omverden. Den 
er IKKE i første omgang udviklet til at finde virkeligheden. I mange tilfælde har det været en fordel at kunne 
genkende former i en fart. Det gælder først og fremmest vigtige former som dyrekroppe, menneskekroppe 
og ansigter. Derfor er den menneskelige hjerne programmeret til at genkende disse former på et split- 
sekund. Desværre har det så bare den bivirkning, at vi nogle gange genkender de objekter, som formerne 
står for, på steder, hvor de ikke findes. Og når programmet først kører, kan vi have meget svært ved at 
stoppe det igen. Denne bivirkning er kendt under den smukke betegnelse 'pareidolia'." 


Neddrosling af SUFOI's Fotoafdeling 

I 2005 startede Ole Henningsen gradvist op med registrering og en detaljeret undersøgelse af flest 
mulige nye danske fotosager og fik efterhånden også overdraget langt de fleste af fotoafdelingens 
ældre arkivmaterialer. 

Baggrunden for igen at tage undersøgelse og efterforskning af specielt danske ufofotos op igen, var 
for Ole Henningsen hans fascination af ufooptagelser og det detektivarbejde, der så at sige ligger i at 
finde forklaringen på optagelserne og senere kunne oplyse observatør, fotograf og andre 
interesserede om, hvad der i virkeligheden er observeret og fotograferet - dvs. om selve årsagen til 
ufooplevelsen. Og som Ole Henningsen pointerede, så kunne man muligvis med et ægte dvs. 
gennemundersøgt foto i hånden måske underbygge og dokumentere det uidentificerede og ukendte i 
en observatørs ufooplevelse - altså hvis der overhovedet var noget ukendt. Men under alle 
omstændigheder havde man noget ekstra - så at sige fysisk - at forholde sig til udover observatørens 
skriftlige beretning. 

Godt 10 års intense undersøgelser af 750 registrerede danske ufooptagelser har i høj grad 
understøttet observatører i, at der bestemt var noget - for dem helt usædvanligt - at se på himlen. 
Men materialet viser samtidig med al ønskelig tydelighed, at disse fra starten uidentificerede 
fænomener havde en absolut naturlig forklaring. Så noget uidentificeret eller ukendt i materialet har 
ikke kunnet dokumenteres. Tværtimod! 

Ole Henningsen ønsker nu ved årsskiftet 2018/19 at neddrosle arbejdet med nytilkomne fotosager og 
koncentrerer derfor denne del af sit ufoarbejde med at færdiggøre ældre ikke afsluttede sager og 
andre efterforskninger. 

Fremover henvises fotografer til at indrapportere deres observationer og optagelser til www.ufo.dk i 
lighed med andre observatører. Hvis det ønskes, har de endvidere mulighed for at dele optagelserne 
med andre interesserede ved at lægge dem på Facebook under Skandinavisk UFO Information - 
Debatforum . Her kan optagelsen så blive debatteret af et større forum og en forklaring måske 
fremkomme. 

Bliv medlem af SUFOI's Støttekreds i 2019 

Foreningen Skandinavisk UFO Information drives af frivillig og ulønnet arbejdskraft. Vores 
primære opgave er at give offentligheden seriøs information om ufomyten gennem ufo.dk og 
sekundært at registrere observationer af usædvanlige himmelfænomener. 


Du kan med et økonomisk bidrag gøre det muligt for os at drive ufo.dk og foretage undersøgelser af 
ufooplevelser. Som medlem af SUFOI's Støttekreds har du ingen forpligtelser over for foreningen. 
Støttebeløbet gælder for 2019. Et støttebeløb på minimum kr. 250 kan indbetales på girokonto 9 11 77 25 
eller via netbank til konto 3113-9117725. Du kan også bruge donorknappen på forsiden af ufo.dk. Skriv dit 
navn og adresse samt bestillingsnummeret på din gratis bog. 



1. Kim Møller Hansen: Mysteriet om UFO'er (fagbog til børn fra 12 år), 48 sider. Bestillingsnummer B-033 

2 . 

3. Per Borgaard m.fl.: UFO'er-Myterog viden, 204 sider, indbundet. Bestillingsnummer B-087 

4. Ann Druffel: Firestorm - Dr. James E. McDonald's Fight For UFO Science (engelsksproget), 609 sider. 

Bestillingsnummer B-054 

Du kan læse mere om bøgerne på ufo.dk . 


SUFOI's Formål 

Skandinavisk UFO Information er en forening, som til offentligheden formidler velunderbygget viden om 
ufomyten samt viden om fænomener, der kan skabe ufooplevelser. Ved ufomyten forstår SUFOI de 
beretninger, oplevelser og forestillinger, der knytter sig til begrebet ufo, og som udvikler sig over tid i 
samspil med fx historiske og kulturelle forhold. Selve ordet "ufo" opfattes af SUFOI som en 
samlebetegnelse for de mangeartede fænomener, der kan indgå i beretninger om usædvanlige 
himmelfænomener. 

SUFOI's Vision 

Det er Skandinavisk UFO Informations vision at: 

• informere om fænomener, der kan skabe ufooplevelser, 

• give offentligheden velunderbygget viden om de mange aspekter af ufomyten og 

• bruge de indhøstede erfaringer og viden til at give et afbalanceret syn på myteskabende 
fænomener. 

Bogen om de mystiske fund 



Du kan sikre dig et eksemplar af Ole Henningsens nye bog Ildkugler over Danmark - 
om sten der aldrig fløj på tre måder: 

1. Købe bogen i SUFOI's online-butik for kr. 159. Dertil kommer kr. 45 i 
porto/ekspedition. 

2. Købe e-bogsudgaven hos SAXO . 

3. Blive medlem af SUFOI's Støttekreds ved at indbetale et støttebeløb på 
mindst kr. 250 og få tilsendt bogen. 

Ildkugler over Danmark - om sten der aldrig fløj er på 134 sider, i A4-format, med 
illustrationer i farve og s/h, stikordsregister og mange kildehenvisninger. Bogens 
forord er skrevet af ast rofysikeren Michael Linden-Vørnle. 

